Хәбәрҙәр: Стамбулда ислам илдәре саммиты.\nСтамбулда ислам илдәре саммиты.\nМосолман донъяһы башлыҡтары Стамбулға Ислам хеҙмәттәшлеге ойошмаһы саммитына йыйылды. Сүриәләге граждандар һуғышы, Европалағы ҡасаҡтар көрсөгө, Төркиәнең үҙендә йышайып киткән теракттар фонында иле регионда алдынғы ролде уйнарға тырышҡан президент Эрдоган өсөн диндәштәрен йыйыу ҙур мәртәбә, әлбиттә.\nРәжәп Тайип Эрдоган, Төркиә президенты:\n“Террористар һәм мосолман илендәге башҡа көрсөктәр менән кемдер йөрьәт итеп көрәшә башлауын көткәнсе, Ислам хеҙмәттәшлеге ойошмаһы аша беҙ үҙебеҙ бер ҡарарға килә алабыҙ.”\nӘйтергә кәрәк, форумдың тәүге көнөндә үк йәшерен дошманлыҡ та һиҙелеп ҡалды. Иран сәғүдиҙәр делегацияһы тарафынан саммиттың дөйөм декларацияһы тексына күптән түгел Сәғүд Ғәрәбстаны вәкилдәренә яһалған һөжүм өсөн Таһранға ғәйепләү белдерергә ынтылыуына риза түгеллеген күрһәтте.\nРәсәй саммитта айырым поручениелар буйынса илсе кимәлендәге күҙәтеүсе рангында ҡатнаша.\n“Беҙ үҙгәртеп ҡороуҙарға мохтажбыҙ. Ә ул демократияны киңәйтеү һәм йәшәү кимәлен үҫтереү юлы менән генә мөмкин. Ғәрәп донъяһы ысын мәғәнәһендә байлыҡ өҫтөндә ултыра - тәбиғи ресурстар ҙа, нефть һәм газ ятҡылыҡтары ла бар. Тик кем улар менән идара итә, кем эшкәртә, энергетика сәйәсәтен кем билдәләй? Көнбайыш. Әгәр беҙ килешеп эш итә алмайбыҙ икән, теләһә ниндәй мәсьәләне Көнбайыш ҡуйған шарттарға буйһоноп хәл итергә тейеш буласаҡбыҙ.”\nСтамбул саммит осоронда ысын ҡәлғәгә әүерелде. Урамдарҙа - полиция һәм спецназдың көсәйтелгән патрулдәре. Ҡайһы бер урамдарҙа автомобиль хәрәкәте тыйылған, ә ҡайһы бер урамдарҙан йәйәүлеләр ҙә йөрөй алмай.\nБора Байраҡтар, “Евроньюс”:\n“Форумдағы дикуссиялар үҙтәнҡит рухында үтте. Бер өҫтәл артында Иран һәм Сәғүд Ғәрәбстаны башлыҡтары, Мысыр һәм Төркиә сит ил эштәре министрҙары ултырыуы бөтә донъяға ислам дәүләттәренең бер-береһе менән диалогҡа алып килеүсе күперҙәрҙе яндырмаҫҡа тырышыуын күрһәтте.”


Өфө хакимиәте хеҙмәткәрҙәре һаны 100 кешегә ҡыҫҡартыласаҡ // Сәйәсәт | новости башинформ.рф\nӨфө хакимиәте хеҙмәткәрҙәре һаны 100 кешегә ҡыҫҡартыласаҡ\n14:44, 28 марта 2013 Сәйәсәт\nӨфө хакимиәте хеҙмәткәрҙәре һаны 100 кешегә ҡыҫҡартыласаҡ, тип хәбәр иттеләр баш ҡала Советының матбуғат хеҙмәтенән. Бындай ҡарар ҡала Советы депутаттары менән сираттан тыш ултырышта ҡабул ителде.\nӘлеге ҡарар Өфөлә муниципаль хеҙмәткәрҙәр һанын оптималләштереү буйынса саралар сиктәрендә ҡабул ителде. Депутаттар ҡарарына ярашлы, мэрияла гуманитар мәсьәләләр буйынса бүлек, шулай уҡ хәүефһеҙлек һәм мәғлүмәт һаҡлау бүлеге бөтөрөлә. Ҡулланыусылар баҙары идаралығы хеҙмәттәрҙе координациялау һәм көйләү бүлеге менән берләштерелә, сәнәғәт бүлеге сәнәғәт сәйәсәте һәм эшҡыуарлыҡ бүлегенә үҙгәртелә. Хеҙмәткәрҙәр һанын ҡыҫҡартыу ҡайһы бер башҡа бүлектәргә лә ҡағыласаҡ.\nДепутаттар корпусы ҡарарына ярашлы, хакимиәт составында шулай уҡ Төҙөлөш, юлдарҙы һәм яһалма ҡоролмаларҙы ремонтлау буйынса яңы бүлек булдырыла. Был хеҙмәт Коммуналь хужалыҡ һәм төҙөкләндереү идаралығынан бүленеп сығасаҡ. Шул уҡ ваҡытта хеҙмәткәрҙәр һанын арттырыу планлаштырылмай.\nТеги: өфө хакимиәте,штатты ҡыҫҡартыу


Өфөлә эстетик гимнастика буйынса турнир ойошторолдо - Bash.News\nӨфөлә эстетик гимнастика буйынса турнир ойошторолдо\nӨфөлә эстетик гимнастика буйынса турнир ойошторолдо https://bash.news/news/89277_fl_estetik_gimnastika_bujynsa_turnir_ojoshtoroldo\nБәйгелә Төмән, Пермь, Силәбе өлкәһенән, Өфөнән өс йөҙҙән ашыу йәш спортсы ҡатнашты. Башҡортостан данын шулай уҡ Балтас районы үҫмерҙәр командаһы яҡланы. Был төр гимнастика буйынса ярыш Өфөлә беренсе тапҡыр уҙғарыла.\nШулай булыуға ҡарамаҫтан, 23 төркөм ҙур көнәркәшлек тыуҙырҙы. Ойоштороусылар әйтеүенсә, ярыш спорт түңәрәктәрендә шөғөлләнеүселәргә, уларҙың ата-әсәләренә бәләкәй аҙымдар менән барған һөҙөмтәләрҙе күрергә булышлыҡ итә. Балтас районы командаһы 13 кешенән тора. Йәш спортсылар йырға төрлө ҡатмарлыҡтағы бейеү һалып, бәйгелә уңышлы сығыш яһаны. Әйтерһең дә, ҡыҙҙар гимнастика менән бер йыл түгел, ә атлай башлағандан уҡ шөғөлләнә.\nЯҡташтарыбыҙҙың абруйлы бәйгелә өсөнсө призлы урын алыуҙарына тренерҙары, ата-әсәләре лә күп көс һала. Улар был спорт төрө ҡыҙҙарҙы үҙҙәрен ышаныслы тойорға, физик яҡтан ныҡ һәм сәләмәт тормош алып барырға әйҙәй, тигән фекерҙә.\nИлгиз Сәхипов, Балтас районы командаһы көйәрмәне: “Балалар бындай ҙур бәйгелә беренсегә сығыш яһай. Әммә ошо уҡ бейеүҙәре менән районда үткән төрлө сараларҙа сығыш яһайҙар ине. Әммә ярыш келәме менән сәхнәне сағыштырырға ярамай”.\nТурнирҙа баһалама ағзалары сығыш яһаусыларҙың башҡарыу оҫталығына ғына түгел, шулай уҡ етеҙлегенә, бер тигеҙ хәрәкәт итеүҙәренә ҡараны. Ярыш ни тиклем көсөргәнешле барһа ла, бәйге аҙағында бөтә командалар бер майҙанға флеш-моб бейергә төштө.\nМифтахетдин Аҡмулла исемендәге БДПУ-ның физик культура факультеты 30 йәшен билдәләй\n23:48, 08 ноя\nРәсәйҙең хоккей буйынса ҡатын-ҡыҙҙар йыйылма командаһы “Биш милләт” турнирын уңышлы башланы\n15:15, 07 ноя


Башҡортостанда ураҡ эштәре тамамлана // Иҡтисад | новости башинформ.рф\nБашҡортостанда ураҡ эштәре тамамлана\n17:28, 10 сентября 2012 Иҡтисад\nРеспублика аграрийҙары 1,822 миллион тонна иген йыйып алған. Әлеге ваҡытта дөйөм территорияның 93 проценты эшкәртелгән.\nШул уҡ ваҡытта 25 районда ураҡ эштәре тулыһынса тамамланған. Иң күп өлөш индергәндәр иҫәбендә: Стәрлетамаҡ (121,3 мең тонна), Илеш (92 мең тонна), Саҡмағош (79,6 мең тонна), Дүртөйлө (71,5 мең тонна) һәм Ауырғазы (68 мең тонна) райондары эшсәндәре.\nРеспублика буйынса иген һәм ҡуҙаҡлы иген культураларының уртаса уңышы гектарынан 11,5 центнер тәшкил итә.\nУраҡ менән бер рәттән яҙғы сәсеүгә тупраҡ әҙерләү эштәре лә алып барыла. Әлегә 725 мең гектар ер туңға һөрөлгән, планға ҡарата был 67 процент тәшкил итә, тип хәбәр иттеләр БР Ауыл хужалығы министрлығының матбуғат хеҙмәтенән.\nТеги: ауыл хужалығы,урып йыйыу-2012


Башҡортостанда ҡарабойҙай һәм сәй арзанайған — статистика // Йәмғиәт | новости башинформ.рф\nБашҡортостанда ҡарабойҙай һәм сәй арзанайған — статистика\n16:37, 27 ноября 2015 Йәмғиәт\nБашҡортостанда ҡарабойҙай һәм сәй арзанайған — статистика Фото: Олег Яровиков\nӨФӨ, 2015 йыл, 27 ноябрь. /«Башинформ» мәғлүмәт агентлығы, Ксения Калинина/.\nБашҡортостанстатта ағымдағы йылдың 16 ноябренән 23-нә тиклем социаль әһәмиәтле аҙыҡ-түлектең ҡайһы бер төрҙәренә хаҡтарҙың үҙгәреүен иҫәпләп сығарҙылар. Аҡ күсәнле кәбеҫтә (килограмы уртаса 19,68 һум) һәм кишер (23,56) 3 процентҡа ҡиммәтләнгән. Тауыҡ итенә (0,7 процент), һыйыр итенә (0,4), балыҡҡа (0,2) хаҡтар бер аҙ артҡан.\nБашлы һуған (21,58), бойҙай оно (30,13), тары ярмаһы (31,54), аҡ май (336,45), вермишель (45,52), икмәк (40,97), сусҡа итенең (252,91) хаҡы үҙгәрмәгән тиерлек. Ҡарабойҙай (58,29) — 1,5 һәм ҡара бөртөклө сәй (633,34) бер процентҡа арзанайған.


Ҡарһылыу | Йәншишмә\nНаписал в 11 января 2018, 20:55\nБорон-борон заманда йәшәгән, ти, Ҡыш бабай менән Ҡар әбей. Уларҙың берҙән-бер Ҡарһылыу исемле ейәнсәре булған. Бер ваҡыт Ҡар әбей үлеп киткән. Ҡыш бабай менән Ҡарһылыу икәүләшеп кенә донъя көтә башлаған. Татыу йәшәгәндәр.\nӘ бер көндө Ҡыш бабай ейәнсәренә:\n– Ҡыҙым, тиҙҙән Яңы йыл етә, миңә ауылға барып балаларға бүләктәр тапшырырға кәрәк. Өйҙә яңғыҙ ҡалмайым, тиһәң, әйҙә, ер-һыу күреп ҡайт, – тигән. Ҡарһылыу шунда уҡ өләсәһе тегеп биргән ап-аҡ йылы күлдәген кейеп, матур итектәрен алып, олатаһы менән юлға әҙерләнгән.\nБына беренсе осраған ауылға килеп ингәндәр. Балалар шыршы тирәләй әйләнеп, йырҙар йырлап, Ҡыш бабайҙы ғына көтөп тора икән. Ә инде уның янында һылыу Ҡарһылыуҙы ла күргәс, сикһеҙ ҡыуанғандар, ти. Һәр бер бала үҙ һәләтен күрһәтеп, бүләктәр алған. Бер кем дә иғтибарҙан ситтә ҡалмаған.\nҠарһылыу был байрамдан ныҡ ҡыуанып ҡайтҡан. Шуға ла ул йыл һайын олатаһына эйәреп, балаларҙың шатлыҡтарын уртаҡлашып йөрөй, ти.\nБаймаҡ районы, Күгиҙел ауылы.\n« Матур итеп ҡаршыланыҡ\nҺүҙ – Әбйәлил районы Рауил мәктәбенең «Йәнтөйәк» түңәрәге ағзаларына »


3 февраль — Башҡорт Википедияһы\n3 февраль — григориан стиле буйынса йылдың 34-се көнө. Йыл аҙағына тиклем 331 көн ҡала (кәбисә йылында 332).\n3 февраль Викимилектә\nЕр: Ҡағиҙә боҙған һәм тупаҫ телмәр менән көрәш көнө.\nИрекле мөхәббәт көнө.\nВьетнам: Коммунистар партияһы көнө.\nКанада: Свитер көнө.\nМозамбик: Геройҙар көнө.\nТаиланд: Ветерандар көнө.\nЯпония: Сэцубун — япон календары буйынса Яңы йыл.\nАҠШ: Ҡатын-ҡыҙ табиптар көнө.\n1014 йыл: Харальд Свенсон Дания короле итеп иғлан ителә.\n1451 йыл: Мәхмәт II Фәтих икенсе тапҡыр Ғосман империяһы солтаны була.\n1565 йыл: Иван Грозный опричнина ойоштора.\n1783: АҠШ-тың бойондороҡһоҙлоҡ өсөн һуғышы: Испания АҠШ-тың бойондороҡһоҙлоғон таный.\n1830: Рәсәй империяһы, Бөйөк Британия һәм Франция Лондон протоколына ҡул ҡуйып, Грецияның Ғосман империяһынан бойондороҡһоҙлоғон таный.\n1867: Муцухито Япония императоры була (Император Мэйдзи).\n1930: Гонконгтағы конференцияла Вьетнам Коммунистар партияһын ойошторолоуын иғлан итә.\n1940: Башҡортостан АССР-ының Урман сәнәғәте халыҡ комиссариаты ойошторола.\n1940: Мәсәлим Вәлиев ижад иткән тәүге башҡорт операһы «Һаҡмар»ҙың премьераһы була.\n1958: Гаагала Бельгия, Нидерланд һәм Люксембургтың иҡтисади берлеге Бенилюкс төҙөү тураһында килешеүгә ҡул ҡуйыла.\n1966: «Луна-9» планета-ара автоматик станцияһы Айға төшөп, был планета панорамаһын Ергә тапшыра.\n1969: Ҡаһирәлә Фәләстин милли конгресында Фәләстинды азат итеү ойошмаһы етәксеһе итеп Ясир Арафат һайлана.\n1972: Саппорола XI ҡышҡы Олимпия уйындары башлана.\n1972: Өфөлә хәҙерге 167-се балалар баҡсаһы асыла.\n1976: Мозамбиктың баш ҡалаһы Лоуренсу-Маркеш исеме Мапуту тип алмаштырыла.\n1991: Итальян коммунистар партияһы эшмәкәрлеген туҡтата.\n1994: Рәсәй Федерацияһы һәм Грузия араһында Дуҫлыҡ һәм хеҙмәттәшлек тураһында килешеүгә ҡул ҡуйыла.\n1995: Башҡортостан Республикаһы һәм Ҡурған өлкәһе араһында Гуманитар сферала хеҙмәттәшлек тураһында килешеү төҙөлә.\nНартайлаҡов Мәжит Әхмәт улы (1960), ғалим-хирург, юғары мәктәп эшмәкәре. 1987 йылдан Башҡорт дәүләт медицина институты һәм Башҡорт дәүләт медицина университеты уҡытыусыһы, 1997 йылдан — дөйөм хирургия кафедраһы мөдире, бер үк ваҡытта 1994—1997 йылдарҙа Башҡортостан Республикаһы Һаулыҡ һаҡлау министрлығының баш хирургы, 2011—2015 йылдарҙа — университеттың дауалау эштәре буйынса проректоры, 2015 йылдан — Яңы медицина технологиялары ғилми-тикшеренеү инстиуты директоры. Рәсәй Тәбиғи фәндәр академияһының ағза-корреспонденты (2006), медицина фәндәре докторы (1995), профессор (1997), Башҡортостан Республикаһының атҡаҙанған фән эшмәкәре (2002) һәм һаулыҡ һаҡлау алдынғыһы (2002). Рәсәй Федерацияһының (2008) һәм Башҡортостан Республикаһының (1998) атҡаҙанған табибы. Салауат Юлаев ордены кавалеры (2012).\nСолодилова Наталья Зиновьевна (1960), ғалим-иҡтисадсы, юғары мәктәп эшмәкәре. 1982 йылдан Мәскәү технология институтының Өфө филиалы (артабан Өфө дәүләт иҡтисад һәм сервис университеты) уҡытыусыһы, шул иҫәптән 2012 йылдан — университет ректоры, 2015 йылдан Өфө дәүләт нефть техник университетының Иҡтисад һәм сервис институты директоры. Иҡтисад фәндәре докторы (1998), профессор (2000). Башҡортостан Республикаһының атҡаҙанған фән эшмәкәре (2010), Рәсәй Федерацияһының почётлы юғары һөнәри белем биреү хеҙмәткәре (2006). Сығышы менән хәҙерге Башҡортостан Республикаһының Шишмә районы Шишмә ҡасабаһынан.\nҒүмәрова Фәхирә Мөхәмәтшәрип ҡыҙы (1921—28.07.1996), малсылыҡ алдынғыһы. 1938—1976 йылдарҙа Башҡорт АССР-ының Әбйәлил районы «Йәнгел» совхозының быҙау ҡараусыһы. РСФСР-ҙың һигеҙенсе саҡырылыш Юғары Советы һәм БАССР-ҙың етенсе саҡырылыш Юғары Советы депутаты. Социалистик Хеҙмәт Геройы (1971).\nКопытина Мария Ивановна (1926—1996), балалар табибы. 1948—1952 йылдарҙа хәҙерге Яңы Балаҡатай район дауаханаһы табибы, шул иҫәптән 1950 йылдан район педиатры. РСФСР-ҙың атҡаҙанған табибы (1967). Сығышы менән хәҙерге Воронеж өлкәһе Троицкое ауылынан.\nНинель Юлтыева (1926—23.11.2014), балерина, педагог, хореограф. 1941 йылдан Башҡорт дәүләт опера һәм балет театры, 1946—1966 йылдарҙа Татар опера һәм балет театры солисы, 1969—1973 йылдарҙа баш балетмейстер; бер үк ваҡыытта 1972 йылдан Н. К. Крупская исемендәге Ленинград мәҙәниәт институтының Ҡазан филиалында хореография кафедраһы мөдире. Профессор (1985). РСФСР-ҙың (1957), Башҡортостан Республикаһының (1995) һәм Татарстан Республикаһының (1996) халыҡ артисы. Яҙыусы һәм йәмәғәт эшмәкәре Дауыт Юлтыйҙың ҡыҙы.\nЗаянов Рифат Муллайән улы (1946), хеҙмәт ветераны, инженер-төҙөүсе.1987 йылдан «Башагростройпроект» институтының бүлек етәксеһе, 1993 йылдан Башҡортостан Республикаһы Хөкүмәте Аппаратының төҙөлөш, транспорт һәм коммуналь хужалыҡ бүлегенең баш белгесе, мөдир урынбаҫары. Башҡортостан Республикаһының атҡаҙанған төҙөүсеһе (2001). Сығышы менән хәҙерге Башҡортостан Республикаһының Мәсетле районы Һалҡын Шишмә ауылынан.\nМалинецкий Георгий Геннадьевич (1956), ғалим-математик. 1982 йылдан хәҙерге Рәсәй Фәндәр академияһының Ғәмәли математика институты (Мәскәү) хеҙмәткәре, шул иҫәптән 2000 йылдан директорҙың фәнни эштәр буйынса урынбаҫары, 2010 йылдан — бүлек мөдире; бер үк ваҡытта 1992 йылдан Мәскәү физика‑техника институты, 2002—2015 йылдарҙа Рәсәй Федерацияһы Президенты ҡарамағындағы Рәсәй халыҡ хужалығы һәм дәүләт хеҙмәте академияһы, 2005 йылдан — Н. Э. Бауман исемендәге Мәскәү техник университеты уҡытыусыһы, 2009—2015 йылдарҙа Мәскәү дәүләт университетының баш ғилми хеҙмәткәре. Ленин комсомолы премияһы (1985), Рәсәй Федерацияһы Хөкүмәтенең мәғариф өлкәһендәге премияһы (2002) лауреаты. Сығышы менән Өфө ҡалаһынан.\nГалина Гөлназ Салауат ҡыҙы (1961), ғалим-музыка белгесе, педагог‑методист. 1984 йылдан хәҙерге Заһир Исмәғилев исемендәге Өфө дәүләт сәнғәт институты, бер үк ваҡытта 1998—2014 йылдарҙа Башҡортостан Республикаһының Мәғарифты үҫтереү институты уҡытыусыһы. Филология фәндәре кандидаты (1998). Башҡортостан Республикаһының (1995) һәм Рәсәй Федерацияһының (1997) Композиторҙар союздары ағзаһы. Башҡортостан Республикаһының атҡаҙанған сәнғәт эшмәкәре (2018).\nБуранбай сәсән (төп исеме Ҡотошов/Ҡотдосов Буранбай Һөйөндөк улы; 1767—яҡынса 1868), шағир-импровизатор, халыҡ сәсәне. Сығышы менән хәҙерге Башҡортостан Республикаһының Баймаҡ районы Буранбай ауылынан.\nАсығолова Зәйтүнә Мөхәмәтйән ҡыҙы (1952), мәғариф ветераны, күп балалы әсә. 1979—2004 йылдарҙа Бөрйән районы Ғәҙелгәрәй урта мәктәбенең башланғыс синыфтар уҡытыусыһы. Дуҫлыҡ ордены кавалеры (2000).\nЧемерис Алексей Викторович (1957), ғалим-биохимик, молекуляр биолог. 1979 йылдан хәҙерге Рәсәй ғилми ойошмалары федераль агентлығының Өфөләге Биохимия һәм генетика институты хеҙмәткәре, 1988 йылдан өлкән ғилми, 1990 йылдан — төп ғилми хеҙмәткәр, 1994 йылдан — директор урынбаҫары, бер үк ваҡытта 1995 йылдан лаборатория мөдире, 2017 йылдан — баш ғилми хеҙмәткәр. Биология фәндәре докторы (2000), профессор (2001). Башҡортостан Республикаһының атҡаҙанған фән эшмәкәре (2003). Сығышы менән Өфө ҡалаһынан.\nМәүжитов Айрат Радик улы (1962), ғалим-микробиолог. 1988 йылдан Башҡорт дәүләт медицина институты һәм Башҡорт дәүләт медицина университеты уҡыыусыһы, шул иҫәптән 2011 йылдан — фундаменталь һәм ғәмәли микробиология кафедраһы мөдире, бер үк ваҡытта 2004 йылдан Дипломдан һуң белем биреү институты директорының клиник ординатура һәм интернатура буйынса урынбаҫары, 2006—2012 йылдарҙа микробиология бүлеге менән медик профилактика факультеты деканы. Медицина фәндәре докторы (2001), профессор (2004). Башҡортостан Республикаһының атҡаҙанған фән эшмәкәре (2012). Сығышы менән Өфө ҡалаһынан.\nӘбдрәхимова Сулпан Дәминдәр ҡыҙы (1967), театр һәм кино актёры. 1989 йылдан Арыҫлан Мөбәрәков исемендәге Сибай башҡорт драма театры, 2019 йылдан — Мостай Кәрим исемендәге милли йәштәр театры актёры. Башҡортостан Республикаһының атҡаҙанған артисы.\nВишкин Владимир Георгиевич (1957), спорт ветераны. Радио спорты буйынса Европа чемпионы (1986—1987). СССР-ҙың халыҡ-ара класлы спорт мастеры (1987). Сығышы менән Салауат ҡалаһынан.\nШәрипов Әмир Усман улы (1933—3.09.2007), ғалим-тау инженеры, 1991—2003 йылдарҙа Көнбайыш Себер тәрән разведка быраулау технологияһы ғилми-тикшеренеү һәм проект-конструктор институты директоры. Рәсәй тәбиғи фәндәр академияһы академигы, техник фәндәр докторы (1993), профессор (1996). Рәсәй Федерацияһының (1999) һәм Башҡортостан Республикаһының (1996) атҡаҙанған фән эшмәкәре, Башҡортостандың атҡаҙанған нефтсеһе (1996). Рәсәй Хөкүмәтенең Фән һәм техника өлкәһендәге премияһы лауреаты (2000), «Почёт Билдәһе» ордены кавалеры (1971).\nАҙнаев Вельмир Хәйбрахман улы (1948), дәүләт һәм йәмәғәт эшмәкәре, 1997—2006 йылдарҙа Башҡортостан Республикаһы Президенты Хакимиәтенең Төбәктәр һәм кадрҙар менән эшләү идаралығы етәксеһе урынбаҫары. Башҡортостан Республикаһының 1-се саҡырылыш Дәүләт Йыйылышы — Ҡоролтай депутаты. «Почёт Билдәһе» ордены кавалеры (1981). Стәрлетамаҡ районының почётлы гражданы (2008).\nЙәрмөхәмәтов Зиннур Ғөбәйҙулла улы (1948—20.06.2022), инженер, иҡтисадсы; хужалыҡ, партия, совет һәм муниципаль органдар хеҙмәткәре, юғары мәктәп уҡытыусыһы. Техник фәндәр кандидаты (1998), иҡтисад фәндәре докторы (2005), профессор. «Почёт Билдәһе» ордены кавалеры (1986), Башҡортостан Республикаһының атҡаҙанған төҙөүсеһе (1998), Сибай ҡалаһының почётлы гражданы (2003).\nШәүәлиев Рәүил Рәшит улы (1958), ғалим-хирург, юғары мәктәп уҡытыусыһы. Медицина фәндәре докторы (2005. Башҡортостандың атҡаҙанған табибы (1998). Сығышы менән хәҙерге Башҡортостан Республикаһының Бүздәк районы Табанлыкүл ауылынан.\nАхунйәнов Әнүәр Мәхмүт улы (1914—19.05.1986), тел белгесе, юғары мәктәп уҡытыусыһы. Бөйөк Ватан һуғышында ҡатнашыусы. Филология фәндәре докторы (1967), профессор (1969). Татар АССР‑ының атҡаҙанған фән эшмәкәре (1984). 2‑се дәрәжә Ватан һуғышы, Ҡыҙыл Йондоҙ ордендары кавалеры. Сығышы менән хәҙерге Башҡортостан Республикаһының Бөрө ҡалаһынан.\nӘмиров Нәҡи Сәбиғйәр улы (1929—29.09.2014), хужалыҡ, совет һәм йәмәғәт эшмәкәре. 1980—1987 йылдарҙа халыҡ депутаттарының Мәсетле район Советы башҡарма комитеты рәйесе. Хеҙмәт Ҡыҙыл Байраҡ (1971), «Почёт Билдәһе» (1977) һәм Халыҡтар Дуҫлығы (1986) ордендары кавалеры. Райондың почётлы гражданы (2005).\nГоликов Владимир Дмитриевич (1939), ғалим-социолог, юғары мәктәп уҡытыусыһы. Социология фәндәре докторы (1992), профессор (1994). Сығышы менән хәҙерге Башҡортостан Республикаһының Әлшәй районы Аксёнов ауылынан.\nДәүләтов Фирҙинәт Әғләм улы (1959), ғалим-агроном, юғары мәктәп уҡытыусыһы. Ауыл хужалығы фәндәре докторы (2006). Башҡортостан Республикаһының атҡаҙанған ауыл хужалығы хеҙмәткәре (2011).\nАкимова Венера Сәлим ҡыҙы (1954), врач. Башҡортостан Республикаһының атҡаҙанған врачы (2003), Рәсәй Федерацияһының һаулыҡ һаҡлау отличнигы (2004). Сығышы менән Мәсетле районының Яңы Тормош ауылынан.\nМуллагилдин Ришат Усман улы (1969—15.04.2022), архитектор. Өфөләге «Торатау» Конгресс-холы бинаһы проекты авторы (япон архитекторы Киоказу Араи менән берлектә). 1999 йылдан Рәсәй Архитекторҙар союзы ағзаһы. Башҡортостан Республикаһының Салауат Юлаев исемендәге дәүләт премияһы (2008) һәм Японияның «AIDA Awards» милли премияһы (Токио, 2011) лауреаты.\nТокарев Олег Леонидович (1969), спортсы. Грек‑рим көрәше буйынса СССР‑ҙың халыҡ‑ара класлы спорт мастеры (1989). Нефтекама ҡалаһы балалар-үҫмерҙәр спорт мәктәбе һәм олимпия резервының Өфөләге грек‑рим көрәше буйынса махсуслашҡан балалар-үҫмерҙәр спорт мәктәбе тәрбиәләнеүсеһе. 1989—1991 йылдарҙа СССР йыйылма командаһы ағзаһы. Сығышы менән Волгоград ҡалаһынан.\n3 февралдә тыуғандар\n1690: Ричард Роулинсон, Бөйөк Британия руханийы, үҙе туплаған боронғо китап һәм ҡулъяҙмаларҙы хәҙерге Оксфорд университетының Бодли китапханаһына васыят итеп ҡалдырыусы.\n1809: Феликс Мендельсон, Германия композиторы.\n1895: Георгий Светлани, СССР-ҙың кино һәм эстрада артисы.\n1915: Борис Пайчадзе, СССР футболсыһы, тренер, «Динамо» (Тбилиси) командаһы уйынсыһы, СССР-ҙың атҡаҙанған спорт мастеры (1944).\n1938: Мутин Илдархан Ибраһим улы, башҡорт милли хәрәкәте эшмәкәре. Сәйәси репрессия ҡорбаны.\n2011: Татьяна Ивановна Шмыга, СССР һәм Рәсәй йырсыһы, театр һәм кино актёры, СССР-ҙың халыҡ артисы (1978).\nhttps://ba.wikipedia.org/w/index.php?title=3_февраль&oldid=1143249 ҡабул ителгән\nПоследний раз редактировалась 23 июнь 2022 в 03:21\nБыл бит һуңғы тапҡыр 03:21 23 июнь 2022 үҙгәртелгән.


30-сы йылдарҙың әсе һабағы\n28 Октябрь 2019, 19:18\nТарихи сығанаҡтарҙан билдәле булыуынса, үткән быуаттың 30-сы йылдарында Башҡортостанда сәйәси, иҡтисади һәм социаль тормошто яйға һалыу бик ҡатмарлы шарттарҙа бара. Илебеҙҙең яңы конституцияһы проектын тикшереү барышында ике автономиялы республиканы – Башҡортостан менән Татарстанды – союздаш республикалар итеп үҙгәртеп ҡорорға тәҡдим ителә.\nЛәкин И.В.Сталин был тәҡдимде кире ҡаға. 1937 йылдың июнендә Советтарҙың Бөтөн Башҡортостан съезы республиканың яңы Конституцияһын ҡабул итә. Ул СССР-ҙың, РСФСР-ҙың төп закондары өлгөһө буйынса эшләнә һәм уларҙың төп положениеларын ҡабатлай. Социаль-сәйәси һәм мәҙәни проблемалар буйынса үҙҙәренең айырым ҡарашы булған йәки Башҡортостан Республикаһы үҙаллылығын, автономияһын яҡлаусы күп эшмәкәрҙәр вазифаларынан бушатыла, репрессиялар башлана.\n1937 йылдың 4-6 октябрендә ВКП(б) Үҙәк комитетының сәркәтибе А.А.Жданов Башҡортостан өлкә комитетының партия ойошмаһы тарихында иң ҙур фажиғәләрҙең береһе булған пленумына етәкселек итә. Пленумда күп кенә коммунистар буржуаз милләтселектә, троцкистар-бухарин-сылар блогында булыуҙа, ҡоротҡослоҡта һ.б. ғәйепләнә. Пленумдан һуң уҡ етәкселәрҙән 247 кеше ҡулға алына. Шунан һуңғы бер йыл эсендә партияның район комитеттарының 44 беренсе, 46 икенсе сәркәтибе, 40-тан ашыу район башҡарма комитеты рәйесе, 30 МТС директоры, 168 халыҡ мәғарифы хеҙмәткәре партиянан сығарыла һәм эшенән бушатыла. Райондарҙа бик күп кеше ҡулға алына.\n1937 йылдың 20 октябрендә үткәрелгән БашЦИК сессияһында “халыҡ дошманы булған өсөн”, “халыҡ дошмандары менән бәйләнештә торған өсөн”, “синфи уяулыҡты йомшартҡан өсөн” 156 ағзанан 47-һе башҡарма комитет составынан сығарыла.\nРеспубликаның юға-ры власть етәкселәре: партияның өлкә комитеты сәркәтиптәре Я.Быкин менән Ә.Иҫәнсурин, үҙәк башҡарма комитет рәйесе А.Таһиров, совнарком етәксеһе З.Булашев, дәүләт планы рәйесе Ш.Дауытов, үҙәк комсомол комитеты сәркәтибе Ш.Тимерғәлина һәм башҡа дәүләт эшмәкәрҙәре репрессия тоҙағына эләгә.\nБашҡортостанда автономия өсөн көрәш ил эсендә барған граждандар һуғышы ҡаһармандары – М.Мортазин, С.Иш-мырҙин, Ә.Бикбаув, М.Ҡарамышев, Ғ.Мөхә-мәтйәров кеүек тиҫтә-ләгән ил азаматтары ла был сәйәси золом ҡорбаны булдылар.\nЙәш республика-быҙҙың милли сәнғәте, мәҙәниәте, әҙәбиәте үҫешенә тос өлөш индергән ижади ойошмалар вәкилдәре лә ҡулға алына һәм үлемгә дусар ителә. Мәҫәлән, яҙыусыларыбыҙ Афзал Таһиров, Ғабдулла Амантай, Ғөбәй һәм Һәҙиә Дәүләтшиндәр, Имай Насыри, Төхфәт Йәнәби, йырсы Ғәзиз Әлмөхәмәтов һәм башҡалар иң ҡаты язаға хөкөм ителә.\n30-сы йылдарҙа “халыҡ дошманы” мөһөрө менән республиканың 50 меңдән ашыу кешеһе репрессиялана, шуларҙың 6 мең ярымдан күберәге башҡорт милләтенән була.\nЙылдар үтеү ме-нән сәйәси репрессия ҡорбандарының исемдәре аҡланды, әммә ил тарихына ҡара тап булып инеп ҡалған ул ҡанлы золом халыҡ хәтеренән юйылмаясаҡ, ул фажиғәле ваҡиғалар һәр быуын өсөн әсе һабаҡ булып күңелдә уйылып ҡаласаҡ.


Борай районы Бигәнәй ауылындағы Шәжәрә байрамы туғандарҙы, дуҫтарҙы йыйҙы\n17 Июль 2018, 11:41\n“Быуындар сылбыры өҙөлмәһен” тип исемләнгән Шәжәрә байрамы ауылдың халыҡ Бишкук тип йөрөткән яғында үтте.\nӘлеге ваҡытта Бигәнәйҙең бер урамы Кәңгелде исемен йөрөтә. Ә уҙған быуат урталарында ауылдың ошо Бишкук осо Яңы Кәңгелде тип тә аталған була. Ни өсөн шулай? Был атама ҡайҙан килеп сыҡҡан? Ауылда кемдәр йәшәгән? Улар нимә менән шөғөлләнгән? Ошо һорауҙарға яуап эҙләп, ауыл муллаһы, эшҡыуар, клуб етәксеһе, бер һүҙ менән әйткәндә, ауыл активисы Ҡадир Халиҡов тарих биттәренә байҡау яһай башлай. Архивтарҙан табылған һәм Интернет селтәрендәге мәғлүмәттәр, төрлө йылдарҙағы халыҡ иҫәбен алыу документтары, ғаилә иҫтәлектәре, фотоальбомдар, оло кешеләрҙең хәтирәләре — барыһы ла өйрәнелә һәм һөҙөмтәлә үҙ эсенә 240 йыл дәүерҙе һыйҙырған ҙур шәжәрә ағасы барлыҡҡа килә. Был эштең ни тиклем ваҡыт һәм көс талап итеүен күҙ алдына килтереүе ауыр.\nБайрам үтәһе көндө урамдың иң матур еренә шәжәрә ағасы ҡуйылған, ҡапҡа-ҡоймаларға милли өлгөләр менән сигелгән таҫтымалдар эленгән, ҡунаҡтар өсөн эскәмйәләр теҙелгән. Бер яҡ ситтәрәк мул табын әҙерләнгән. Унда ауылдың уңған әбей-апайҙары, килен-ҡыҙҙары һәм ҡайтҡан ҡунаҡтар тарафынан бешерелгән табикмәктәр, бәлештәр, сәк-сәктәр, ҡоймаҡтар һәм башҡа бик күп ҡамыр ризыҡтары ҡуйылған. Ҡаҙандарҙа байрам өсөн махсус салынған һарыҡ ите менән ҡарабойҙай бешә, самауырҙарҙа сәй ҡайнай. Сараны алып барыусы Рәмилә Фәттәхова ауылдаштарҙы тыуған ауыл, тыуған йорт тураһындағы шиғырҙары менән бер йылатып, бер йылмайтып алды. Бигәнәйҙәрҙе матур байрам менән Ҡайынлыҡ ауыл биләмәһе башлығы Марат Фазлыев ҡотланы. Ошо ауылда тыуып-үҫеп, әллә нисә быуын уҡыусы тәрбиәләгән уҡытыусы Вафия Сабирова-Бәшәрова бала саҡ хәтирәләре менән уртаҡлашты, ауылдан сыҡҡан данлыҡлы кешеләрҙе, ғүмере буйына тыуған ауылына тоғро булып, ал-ял белмәй хеҙмәт иткән, инде хаҡлы ялға сығып күркәм тормош көткән ауылдаштарын атап үтте.\nАуыл халҡы ҙур ҡыҙыҡһыныу менән Ҡадир Халиҡовтың сығышын тыңланы. “Илен белмәгән — игелекһеҙ, халҡын белмәгән — холоҡһоҙ, нәҫелен белмәгән — нәсәпһеҙ, тип халыҡ юҡҡа ғына әйтмәгән, — тип башланы ул һүҙен. — Бына, ниһайәт, эшемде тамамланым. Һеҙҙең алда — ауылыбыҙға нигеҙ һалыусыларҙан алып бөгөн нәҫелде дауам итеүсе балаларға тиклем яҙылған шәжәрә ағасы. Һәр ҡайһығыҙ унан үҙен, ата-бабаһын, балаларын таба ала. Рәхим итеп өйрәнегеҙ, күсереп алығыҙ, лайыҡлы итеп дауам итегеҙ”. Артабан Ҡадир Нәғим улы һәр нәҫел ебен барлап күрһәтте. Ата-әсәләренең, үҙҙәренең исемдәрен ишетеп, ауылдаштары араһында туғандарын табыусылар күп булды. “Күрҙегеҙме, беҙ барыбыҙ ҙа туғандар икән, беҙҙең һәр беребеҙҙә туғандар ҡаны аға”, — тип һүҙен йомғаҡланы Ҡадир Халиҡов.\nЭйе, туған булғас, берҙәм, татыу, ышаныслы, яҡын кеше була. Туғандар йыйылған ерҙә бары тик йылмайыу-көлөү, шатлыҡ, бәхет тарала. Был Шәжәрә байрамы ла бына шундай шатлыҡлы осрашыуҙар, күңелле табышыуҙар бүләк итте. Сара ауылдаштарҙың, ҡунаҡтарҙың йыр-бейеүе менән үрелеп барҙы. Был көндө теләге булған һәр кем күңелендәге ихлас һүҙҙәрен әйтте, йырланы, бейене. Туғандарҙы табыштырған, араларҙы яҡынайтҡан, күпме кешегә шатлыҡ, бәхетле миҙгелдәр бүләк иткән Ҡадир Халиҡовҡа ауылдаштары рәхмәт һүҙҙәрен әйтеп таралышты.


Үҙем тураһында — Башҡорт теле һәм әҙәбиәте уҡытыусыһы Садыҡова Альбина Вәкил ҡыҙының сайты\nМин, Садыҡова Альбина Вәкил ҡыҙы, Силәбе өлкәһенең Магнитогорск ҡалаһында 1988 йылдың 14 ноябрендә тыуғанмын. Миңә ике йәш тулғанда ғаиләбеҙ менән Баймаҡ районы Күгиҙел ауылына күсеп ҡайттыҡ. Бәләкәй саҡтан китаптар уҡырға, шиғырҙар, мәҡәләләр яҙырға яраттым, башҡорт теле, әҙәбиәт, мәҙәниәт дәрестәрен ҡыҙыҡһынып өйрәндем, был өлкәлә төрлө конкурстарҙа, ижади бәйгеләрҙә ҡатнаштым. 2002 йылда «Аманат» журналының балалар һәм үҫмерҙәр мөхәрририәте тип билдәләндем.\n2005 йылда Күгиҙел мәктәбен тамамлағас, туған телгә һөйөү мине Өфөләге Башҡорт дәүләт университетының башҡорт филологияһы һәм журналистика факультетына алып килде. Студент йылдарында ла гәзит — журналдар менән әүҙем хеҙмәттәшлек иттем. 2011 йылда «Шоңҡар» журналының лауреаты булдым.\n2016 йылдан Баймаҡ районы Өмөтбай мәктәбендә башҡорт теле һәм әҙәбиәте дәрестәренән белем бирәм. Уҡыусыларым район олимпиадаларында, төрлө ижади конкурстарҙа әүҙем ҡатнашып, призлы урындар яулайҙар.\n2020 йылда «Йыл башҡорт теле һәм әҙәбиәте уҡытыусыһы» республика конкурсында лауреат булыуымды ла ҙур ҡаҙаныштарымдың береһе, тип иҫәпләйем. Ошо йылдың аҙағында ауыл ерендә эшләгән 35 йәшкә тиклемге йәш уҡытыусыларға тәғәйенләнгән грант алдым.\nТормош иптәшем менән өс ҡыҙ үҫтерәбеҙ.\nҮҙем тураһында: 2 комментария\nУңыштар ғына юлдаш булһын инде үҙеңә!\nАльбина Вәкил ҡыҙы:\nАмин, ҙур рәхмәт


Тырышҡан әмәлен эҙләр… » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәләмәт булайыҡ » Тырышҡан әмәлен эҙләр…\nТырышҡан әмәлен эҙләр… 31.08.2018 // Сәләмәт булайыҡ\nВатандаштар” программаһы табиптарҙы йәлеп итә\nАвдон участка дауаханаһының хирург бүлмәһенә бөгөн дә тынғы юҡ. Әле береһе, әле икенсеһе үҙенең йомошон тиҙерәк йомошлап, дауа йә кәңәш алып, донъяуи мәшәҡәттәрен башҡарырға ашыға. “Башыңа төшһә, башмаҡсы ла булырһың” тигәндәй, йәш хирургтың “тел һындырырлыҡ” исем-атын да дөрөҫ, тулы итеп әйтергә күнеккән халыҡ. “Фармонкул Орзукулович, һеҙгә мөмкинме? Һөлөк һалырға ваҡытығыҙ булырмы?” – бына йәнә бер пациент табипҡа күренмәксе.\nБаҡһаң, хирург профессияһынан тыш, егет тағы әллә күпме һөнәрҙе үҙләштерергә өлгөргән: гирудотерапевт, массаж яһаусы, косметика процедураларын башҡарыу оҫтаһы…\n“Һис тә ғәжәп түгел, егет кешегә етмеш төрлө һөнәр ҙә аҙ. Хәҙер табип күп профилле белгес булырға ынтыла, заманы шундай”, – тип әйтеүселәр ҙә табылыр. Улар менән килешергә була. Әммә тажик егетенең 20 йыл буйы Йеменда, аҙаҡ Тажикстанда йәшәгәндән һуң Башҡортостан тигән сит-ят ерҙә үҙ кеше булып китеүе, рус телен үҙләштереп, юғары уҡыу йортона уҡырға инеүе үҙе ныҡышмаллыҡ, тәүәккәллек өлгөһө лә баһа!\nЯҙмыш юлдан яҙҙырмаҫ, ти боронғолар. Фармонкулдың әсәһе сығышы менән Илеш районынан. Тажик егете Орзукул менән танышып, 16 йәштә уға тормошҡа сыға. Ғаилә башлығы хәрби кеше булғанлыҡтан, улар Йеменға күсеп китергә мәжбүр була. Бер-бер артлы ете бала донъяға килә. Ғаиләлә татарса һәм тажикса һөйләшәләр, балаларына икмәк-тоҙлоҡ булһа ла рус телен өйрәтергә ваҡыт табалар. Егет Тажикстанда медицина училищеһын тамамлағас, әсәһе менән Башҡортостанға ҡайта. “Теләгем юғары белем алыу ине. Өс йәшлек сағымда уҡ “Мин тик табип булам, һеҙгә көн дә укол яһаясаҡмын” тип маҡтанғанмын. Һуңлабыраҡ булһа ла, 34 йәшемдә, Башҡортостан дәүләт медицина университетын тамамлап, хирург һөнәрен үҙләштерҙем. Иң ауыры рус телен өйрәнеү булды. Дүрт ай әҙерлек курсында уҡығас, студент булып киттем. Тәүге ике йыл еңел бирелмәне”, – тип хәтерләй Фармонкул Мансуров уҡыу йылдарын.\nТеләгән – әмәлен, теләмәгән сәбәбен эҙләр. Күпме ер-һыу килеп, әллә күпме ҡаршылыҡты еңеп, үҙенең теләгенә ирешкән егеттең булмышына һоҡланырға ғына ҡала. Инде башлы-күҙле булырға ла, фатир алырға ла, пациенттары араһында хөрмәт ҡаҙанырға ла өлгөргән.\n– 15 йыл эсендә Рәсәй гражданлығын алыу теләге менән ҡайҙа ғына, кемгә генә мөрәжәғәт итмәнем, бары В. Жириновскийҙан өмөтләндергес яуап алдым. 2018 йылда Башҡортостанда “Ватандаштар” тигән программаның эшләй башлаясағы, минең ул исемлектә беренсе булып торасағым хаҡында яҙылған хатты уҡығас, күңелгә йылы инде, – тип ул саҡтағы хис-тойғоһо менән уртаҡлаша йәш белгес.\nСит ерҙәрҙә йәшәгән ватандаштарыбыҙҙың республикаға ирекле күсенеүенә булышлыҡ итеүҙе күҙ уңында тотҡан ярҙамсы программа – “Башҡортостан Республикаһында хеҙмәт баҙарын көйләү һәм халыҡтың мәшғүллегенә ярҙам итеү” дәүләт программаһының мөһим бер өлөшө ул.\nМедицина хеҙмәткәрҙәрен һәм студенттарҙы даими йәшәү урынына йәлеп итеп, һаулыҡ һаҡлау өлкәһендә хеҙмәт ресурстарын байытыу, кадрҙарҙың сифатын яҡшыртыуҙы маҡсат итеп ҡуйған был сараны сабырлыҡ менән көтөп алғандар байтаҡ. Яңыраҡ алты медицина хеҙмәткәре һәм уларҙың туғыҙ ғаилә ағзаһы “Ватандаштар” программаһында ҡатнашты. Ғәмәлдә ул йыл һайын тыуған төбәгебеҙгә 60 медицина хеҙмәткәрен һәм 120 ғаилә ағзаһын күсереүҙә ярҙам итә аласаҡ. Фармонкул Мансуров та – ошо программала ҡатнашҡан бәхетле ватандаштарыбыҙҙың береһе.\nБыл маҡсатҡа республика бюджетынан йыл да – 2,5 миллион һум, федераль бюджеттан йәнә ярты миллион һум аҡса бүлеү ҡаралған.\nРеспубликаға күсеп килгән табиптарға төрлө яҡлы ярҙам күрһәтелә. Федераль бюджет иҫәбенә юл хаҡы тулыһынса ҡапланасаҡ, программала ҡатнашыусы һәр кемгә – 20 мең һум, ғаилә ағзаларына 10-ар мең һум аҡса түләнәсәк. Ә ауыл ерендә төпләнергә теләгән медицина хеҙмәткәрҙәре “Ауыл табибы” программаһы мөмкинлектәренән дә файҙалана ала. Бер тапҡыр түләнгән миллион һум аҡса – Башҡортостан ерендә яңы тормош башлаған белгес өсөн, һис һүҙһеҙ, ҙур матди ярҙам.\nРеспубликаның Мәғариф министрлығы тарафынан ватандаштарыбыҙҙың хоҡуҡи, тел һәм мәҙәни белемен күтәреү, сабыйҙарын мәктәпкәсә йәштәге учреждениеларға урынлаштырыу буйынса ла булышлыҡ күрһәтеләсәк. Һәр хәлдә, республикабыҙҙа төпләнергә теләгән медицина хеҙмәткәрҙәренә бөтә тарафта ла “йәшел ут” ҡабынды: медицина тикшеренеүенә, сит илдә алған дипломды раҫлатыуға, ваҡытлыса йәшәү урынына түләүгә киткән сығымдарҙы Башҡортостан Хөкүмәте үҙ өҫтөнә ала.\nЯрты йыл эсендә 20 ватандашыбыҙ, ошо дәүләт программаһында ҡатнашырға теләк белдереп, Башҡортостан Ғаилә, хеҙмәт һәм халыҡты социаль яҡлау министрлығына мөрәжәғәт итте. Әлегә һигеҙ ғаризаға ыңғай яуап алынған. Фармонкул тап ошо бәхетлеләр исемлегендә.


Бөгөн йәмәғәтселек күренекле академик Нияз Мәжитовты һуңғы юлға оҙатты\nХушлашыу сараһы Башҡортостан фәндәр академияһы бинаһында үтте. Нияз Абдулхаҡ улы 1933 йылда Ғафури районы Туғай ауылында тыуған. Ул ваҡыттағы Республика 1-cе башҡорт гимназия-интернатта белем алғандан һуң Пермь университетының тарих факультетына уҡырға инә.\nШул йылдарҙа билдәле Рәсәй архелогы Отто Бадер экспедицияларында ҡатнаша. Артабан Нияз Мәжитов Советтар Союзы Фәндәр академияһының Башҡортостан филиалында эшләй, археология һәм этнография бүлеген етәкләй, унан һуң Башҡорт дәүләт университетында уҡыта. 2006 йылдан алып Башҡортостан фәндәр академияһы вице-президенты, 2012 йылдан «Боронғо Өфө» республика музейы ҡурсаулығы директоры урынбаҫары булды. Нияз Мәжитов Башҡортостанда археологияға нигеҙ һалыусыларҙың береһе. «Өфө-2» боронғо ҡаласығын тикшереүҙә лә уның өлөшө ҙур.\nХалҡыбыҙҙың арҙаҡлы улы, күренекле ғалим, тынғыһыҙ йәмәғәт эшмәкәре Нияз Мәжитов рухына арналған яҙма бөгөн республиканың төп телеканалы эфирында «Автограф» тапшырыуы сыға. Киске сәғәт алты тула ун биш минутта башлана.


Владимир Путин бөгөн рәсәйлеләр менән “тура бәйләнеш” үткәрә // Сәйәсәт | новости башинформ.рф\nВладимир Путин бөгөн рәсәйлеләр менән “тура бәйләнеш” үткәрә\n13:33, 3 декабря 2009 Сәйәсәт\nРәсәй Федерацияһы Хөкүмәте рәйесе Владимир Путин бөгөн һигеҙенсе тапҡыр рәсәйлеләр менән “тура бәйләнеш” үткәрәсәк. Был махсус программа “Владимир Путин менән һөйләшеү. Дауамы” тип атала һәм “Россия”, “Вести” телевизион каналдарында, “Маяк”, “Радио России” радиостанцияларында туры эфирҙа Мәскәү ваҡыты менән 12 сәғәттә башлана.\nБыл юлы Премьер-министрға һорауҙарҙы тура эфир ваҡытында ғына түгел, ә 8-800-200-40-40 телефоны аша (шылтыратыуҙар бушлай) һәм 04040 номерына шулай уҡ бушлай СМС ярҙамында бирергә була.\nЭлектрон матбуғат баҫмалары хәбәр итеүҙәренсә, 2 декабргә Владимир Путинға 700000 мөрәжәғәт килгән дә инде.\nПремьер-министр вазифаһында Владимир Путин Рәсәй граждандары менән беренсе интерактив аралашыуҙы былтыр 4 декабрҙә үткәрҙе. Премьер–министр рәсәйлелер менән аралашыу өсөн студия урынлаштырылған Каруанһарай һайланған ине. Унда иң ҡыҙыҡлы һорауҙар ебәргән 400 кеше йыйылды. Һорауҙарҙы “Берҙәм Рәсәй” партияһы лидерҙарының йәмәғәт ҡабул итеү бүлмәһендә һайлап алдылар. Улар күберәк иҡтисади көрсөк, эштән бушатылыу, производство һәм эш хаҡы кәмеүе тураһында ине. Былтыр Владимир Путин телефон, интернет һәм СМС аша килгән 80 һорауға яуап бирҙе. Был һөйләшеү 3 сәғәт 8 минут дауам итте һәм 2007 йыл рекордынан 3 минутҡа күберәк булды.\nТеги: Тура бәйләнеш


Мекленбург — Алғы Померания — Башҡорт Википедияһы\nЭрвин Зеллеринг (СДПГ)\n1 596 500 (31.12.2013)\n23 190,76 км²\nwww.m-v.de Рәсми сайты\nМекленбург штаты байрағы\nМекленбург — Алғы Померания (нем. Mecklenburg-Vorpommern) — Германия федераль штаты. Административ үҙәге — Шверин (нем. Schwerin) ҡалаһы (әммә иң ҙур ҡала — Росток, нем. Rostock). Майҙаны — 23 174 км2. Был штатта 1 697 800 кеше йәшәй.\nШтат Германияның төньяҡ-көнсығышында урынлашҡан һәм Балтик диңгеҙенә сығыу юлы бар. Штат биләмәһендә бер нисә күл бар, иң ҙуры Мюриц күле – 117 км2.\nГерманиялағы үҙенен аҡбур ҡаялары менән билдәле иң ҙур утрау – Рюген утрауы Мекленбург-Алғы Померания штатына инә. Барлығы Мекленбург-- Алғы Померанияла 270 тәбиғәт һәм ландшафт ҡурсауығы, 3 милли парк бар.\nМекленбург — Алғы Померания Викимилектә\nМекленбург — Алғы Померания Викияңылыҡтарҙа\nМекленбург — Алғы Померания Викигид\nhttps://ba.wikipedia.org/w/index.php?title=Мекленбург_—_Алғы_Померания&oldid=501742 ҡабул ителгән\nБыл бит һуңғы тапҡыр 10:16 18 май 2015 үҙгәртелгән.


Космонавтың ерҙәге трассалары\n1976 йылдың 16 октябрендә "Союз-23" йыһан карабының орбита буйлап осошо тамамланды. Хәҙер генә беҙ илдә нисә космонавт барлығын белмәйбеҙ. Ә ул саҡта күптәр йыһан караптарының осошон борсолоп күҙәтеп барҙы, космонавтарҙың һәр береһенең фамилияларын белә торғайны.\nБашҡортостанда йәшәүсе күптәр 1976 йылдың 14-16 октябрендә йыһанға карап командиры Вячеслав Зубов менән бортинженер Валерий Рождественский осоуын белде. Экипаждың үҙ бурысын яҡшы үтәүе һәм 16 октябрҙә Целиноград ҡалаһынан көньяҡ-көнбайыштараҡ Тенгиз күле өҫтөнә төшөүе тураһындағы хәбәр шатланып ҡабул ителде.\n"Союз-23" йыһан карабы экипажы ағзаларының береһе Валерий Ильич Рождественскийҙың биографияһын һуңыраҡ Башҡортостанда яҡшы белделәр, сөнки ул 1980-81 йылдарҙа беҙгә килеп ҡайтты.\nСССР-ҙың летчик космонавы, Советтар Союзы Геройы, полковник-инженер В.И. Рождественский 1939 йылдың 13 февралендә Ленинградта хеҙмәткәр ғаиләһендә тыуған. 1961 йылда Феликс Дзержинский исемендәге Юғары хәрби-диңгеҙ инженер училищеһын тамамлаған. Һуңынан Хәрби-диңгеҙ флоты частарында хеҙмәт иткән. Ҡыҙыл байраҡлы Балтика флоты авария-ҡотҡарыу хеҙмәтенең водолаздар төркөмөнә командалыҡ иткән.\nВалерий йәшерен генә космонавт булырға хыялланған. Һәм был хыялы тормошҡа ашҡан. 1965 йылда уны космонавтар отрядына индерәләр. Йыһанға осоуға әҙерлек барышында Валерий Ильич күп тапҡырҙар йыһан караптары һәм станцияларының осоштары менән идара итеүҙә ҡатнаша. Бынан тыш, махсус әҙерлек осоронда төрлө типтағы самолеттарҙа ҙур эш күләме башҡара.\nБортинженер В.И. Рождественскийҙың үҙенең дә "Союз-23" карабында йыһанға осоу ваҡыты килеп етә. Йыһанда ул 1976 йылда була. Осош уңышлы үтә. Экипаждың батырлығы Зудовҡа һәм Рождественскийға Советтар Союзы Геройы исеме биреү менән билдәләнә.\nҮрҙә әйтеп үтеүебеҙсә, 1980 һәм 1981 йылдарҙа Валерий Ильич Башҡортостанға килә. Әлбиттә, гүзәл тәбиғәт менән һоҡланырға һәм тарихи ҡомартҡылар менән танышырға килмәгәндер инде, ә эш буйынса килгәндер. Беҙ иһә республика матбуғатында уның хаҡында баҫылған мәғлүмәттәр тураһында ғына телгә алайыҡ.\nБына 1980 йылдың 14 авгусында "Советская Башкирия" нимә яҙған:\n"Республикабыҙға килгән СССР-ҙың летчик-космонавы, Советтар Союзы Геройы В.И. Рождественский кисә Өфөлә В.И. Лениндың мемориаль Йорт-музейына барҙы, ҡаланың иҫтәлекле урындары менән танышты, "Еңеү" паркында Советтар Союзы Геройҙары Александр Матросов менән Миңлеғәли Ғөбәйҙуллиндың һәйкәлен ҡараны, БАССР Халыҡ хужалығы ҡаҙаныштары күргәҙмәһендә, "Ағиҙел" берекмәһендә булды.\nЖурналистар менән әңгәмә барышында ҡунаҡ:\n- Өфөлә булырға тура килгәне юҡ ине, әммә уның тураһында күп беләм. Бында беҙҙең, космонавтар, өсөн бик яҡшы "Ағиҙел" электр ҡырынғысы әҙерләнеүен беләм, уның тураһында йыһан бәйләнеше сеанстарының береһендә йыһанды үҙләштереү пионерҙарының береһе Павел Романович Попович бөтә илгә һөйләгәйне. Әйткәндәй, һәр космонавтың ер орбитаһы тирәләй эш көнө йылдан-йыл камиллаштырыла барған "Ағиҙел"дән башлана.\nҺеҙҙең ҡала тураһында миңә һәм яҡындарыма космонавт В.М. Комаровтың туғандары һөйләне - беҙ ғаиләләр менән аралашабыҙ".\nСССР-ҙың летчик-космонавы Бүздәк һәм Благовар райондарында ауыл эшсәндәре менән дә осраша.\nКүпмелер ваҡыттан һуң Йондоҙло ҡаласыҡта космонавт В.И. Рождественскийҙа ҡунаҡта "Ленинец" гәзите журналисы Виктор Скворцов була. Рождественский Космонавтар йортона эш көнөнән һуң килә, күҙҙәре талған (ерҙә лә космонавтарҙың эштәре еңелдән түгел), әммә ул йылмайып Өфө журналисының һорауҙарына яуап бирә.\nКүптән түгел беҙ Республика көнөн билдәләнек, ҡаҙаныштар, хәл ителмәгән мәсьәләләр тураһында телгә алдыҡ.\nҘур нәмә алыҫтан күренә, тиҙәр бит. Валерий Рождественский Башҡортостанды йыһандан да, килгән ваҡыттарында ла күрә. Ул алыҫ йылдарҙа республикабыҙ космонавта ниндәй тәьҫораттар ҡалдырған һуң?\n- Валерий Ильич, Һеҙ Башҡортостанда ике тапҡыр - 1980 һәм 1981 йылда булдығыҙ. Үҙ тәьҫораттарығыҙ менән уртаҡлашығыҙ, зинһар өсөн. Республикабыҙҙың хәҙерге заман образы һеҙҙең күҙ алдығыҙға нисек булып баҫты?\n- Бай тәбиғәт ресурстары, күп тармаҡлы сәнәғәт, үҫешкән ауыл хужалығы, юғары фәнни потенциалы... Барыһын да һанап тороу кәрәк тә түгелдер. Кешелек эшмәкәрлегенең ҡайһы ғына өлкәһен алма, һәр ерҙә республиканың уңыштары күҙгә күренерлек. Ниндәйҙер бер 65 йыл элек Салауат ҡалаһы урынында ҡылғанлы дала, ә Башҡортостан үҙе Рәсәйҙең артта ҡалған өлкәләре иҫәбендә булған тип күҙ алдына ла килтерерлек түгел. Ул саҡта Башҡортостан фәне тураһында телгә лә алынмай ине, ә хәҙер бында СССР Фәндәр академияһы филиалы эшләй... Һәм, әлбиттә, республиканың иң ҙур байлығы - уның кешеләре. Ярҙамсыл, эскерһеҙ, эшһөйәр. Уларҙың хеҙмәтен Леонид Ильич Брежнев башҡорт игенселәренә, нефтселәренә, төҙөүселәргә, машина эшләүселәргә адресланған тәбрикләү хаттарында юғары баһаланы.\nБашҡортостанға сәфәрҙәремдән, уның кешеләре менән күп һанлы осрашыуҙарҙан һеҙҙең республикағыҙҙың образын бына шундай итеп күҙ алдына килтерәм: бөгөн - был ҡеүәтле, үҫешкән, бай, эшһөйәр край.\nСССР-ҙың летчик-космонавы, Советтар Союзы Геройы Валерий Ильич Рождественский уҙған быуатта уҡ республикабыҙ тураһында шундай фекер әйткәйне. Ул йылдарҙа килеп киткәндән һуң Башҡортостандағы үҙгәрештәрҙе күрһә, ул, моғайын, ғәжәпләнер, һоҡланыр ине.


«Киске Өфө» гәзитенең сайты - ӨФӨНӨҢ ХӘҘЕР 1500 ИЛСЕҺЕ БАР! - 2019 - Мәҡәләләр\nӨФӨНӨҢ ХӘҘЕР 1500 ИЛСЕҺЕ БАР!\nҮткән аҙна матур һәм сағыу ваҡиғаларға бай булһа ла, ҡала хакимиәте башлығы Өлфәт Мостафин сираттағы оператив кәңәшмәне күңелһеҙ осраҡтан башланы.\nЫсынлап та, һуңғы көндәрҙә республикала күҙәтелгән ике ҙур юл-транспорт ваҡиғаһы тетрәндереп кенә ҡалманы, хәүефһеҙлек тураһында ҡабат-ҡабат иҫкәртеү урынлы икәнен иҫкә төшөрҙө. Архангел районы территорияһында Татарстан Республикаһының аварияға осраған автобусы водителенең быға тиклем бер нисә тапҡыр ҡағиҙә боҙған икәнлеге асыҡланыуын һыҙыҡ өҫтөнә алып, Өлфәт Мансур улы пассажирҙарҙы хеҙмәтләндергән ҡала транспорты ойошмаларында осрашыуҙар, водителдәрҙе тикшереүҙәр үткәрергә ҡушты. "Талаптар мөмкин тиклем ҡаты булырға тейеш", - тине ул. Шулай уҡ Өфө-Ырымбур трассаһында йөк автомобиленең юл ремонтлаусыларҙы тапатыуынан һуң ҡала хакимиәте башлығы юлдарҙы, бигерәк тә төнгө ваҡытта, ремонтлаусыларҙың хәүефһеҙлеге тураһында хәстәрлек күреүҙе лә контролгә алыуҙы, инструктаждар үткәреүҙе, махсус кейемдәр менән тәьмин итеүҙе йөкмәтте.\nШулай ҙа үткән аҙнаның төп ваҡиғаларының береһе һәм оператив кәңәшмәнең көн тәртибендә беренсе һорау булып 53-сө Халыҡ-ара йәйге балалар уйындары торҙо. Унда, хәбәр итеүебеҙсә, 29 илдең 84 ҡалаһынан 1192 спортсы, 397 етәксе, тренер ҡатнашты. Өфө ҡала хакимиәте башлығы урынбаҫары Рөстәм Ғәзизовтың отчетынан мәғлүм булыуынса, Уйындарға килгән һәр команданы аэропорттан уҡ ирекмәндәр ҡаршы алып, уларҙы йәшәү урынына тиклем оҙатып ҡуйған. 10 июлдә барлыҡ командалар килеп етеп, ҡунаҡханаларҙа урынлашып бөткән. Уйындарҙы хеҙмәтләндереүгә 60-тан ашыу автобус, 100 еңел машина йәлеп ителгән. Ҡатнашыусылар һәм судьялар ярыш урындарына тотҡарлыҡһыҙ, ваҡытында барып еткән. 8-15 июлдә Ситуацион үҙәккә спорт саралары расписаниеһы, программа, ирекмәндәр эшмәкәрлеге, сервис, транспорт, хәүефһеҙлек, VIP-ҡунаҡтарҙы оҙатып йөрөү буйынса барлығы 577 мөрәжәғәт килә. Хеҙмәткәрҙәр консультациялар биреп кенә ҡалмай, юғалған әйберҙәрҙе табыуҙа ла, медицина ярҙамы кәрәккәндә лә ярҙам итә. Мәҫәлән, сара барышында ҡатнашыусылар 4 кеҫә телефонын, 10 миграция картаһын юғалта. Барлыҡ хеҙмәттәрҙең оператив эшләүе һөҙөмтәһендә барлыҡ шәхси әйберҙәр тиҙ арала табыла. Йәмәғәт тәртибен һаҡлауҙа эске эштәр, милли гвардияның 500-әр хеҙмәткәре, шәхси һаҡ ойошмаларының 100 хеҙмәткәре, Йәмәғәт именлеге үҙәгенең тулы составы, контроль-таратыу хеҙмәтенең 50 хеҙмәткәре ҡатнаша. ЮХХДИ-ҙың Өфө ҡалаһы буйынса идаралығы ла яйлы эшләй. Уйындарға 200-ҙән ашыу, шул иҫәптән Израиль, Һиндостан, Португалия, Австрия, Боливия, Нидерландтарҙан һәм Рәсәй ҡалаларынан, киң мәғлүмәт сараһы вәкиле аккредитациялана. Барлыҡ ҡатнашыусылар ҙа уйындарҙың юғары кимәлдә үтеүен, спорт объекттарының талаптарға яуап биреүен, ҡала халҡының ябайлығын һәм ихласлығын билдәләй. Шулай уҡ ошо көндәрҙә спортсылар менән тәүлек әйләнәһенә тигәндәй бәйләнештә булған ирекмәндәр ҙә йылы һүҙҙәргә лайыҡ. Хатта ярыштар тамамланып, командалар үҙ илдәренә ҡайтып киткәс тә, ирекмәндәргә рәхмәттәрен белдереп яҙалар. Ғөмүмән, ойошмалар, предприятиелар, ҡала советы депутаттары корпусы, киң мәғлүмәт саралары - бер кем дә был саранан ситтә ҡалмай. Уларҙың фиҙаҡәрлеге һөҙөмтәһендә Өфө - халыҡ-ара сараларҙы үткәреү өсөн иң яҡшы майҙандарҙың береһе булараҡ ыңғай фекер ҡалдырҙы.\nУйындар барлығы 5 спорт объектында үтте, артабан инде уларҙың буш тормауын тәьмин итеү буйынса эш алып барыу бурысы тора. "Ҡашҡаҙан" мәҙәниәт һәм ял паркындағы актив ял зонаһында ла балаларҙың бушлай пляж волейболы, волейбол, баскетбол менән шөғөлләнеү мөмкинлеген булдырырға кәрәк, тигән фекер бар.\nӘйткәндәй, 13 июлдә "Нефтсе" стадионында 53-сө Халыҡ-ара Йәйге балалар уйындарының (МДИ) йомғаҡлау матбуғат конференцияһы үтте. Журналистарҙың һорауҙарына Уйындарҙың генераль секретары Ричард Смит, Өфө ҡала хакимиәте башлығы Өлфәт Мостафин, футбол буйынса Рәсәйҙең экс-капитаны, Төбәк сәйәсәте һәм халыҡ-ара мөнәсәбәттәр буйынса Рәсәй футбол союзы директоры, дискриминация һәм расизмға ҡаршы көрәш буйынса офицер Алексей Смертин, МДИ комитеты һәм техник комиссияһы ағзаһы, ярыштарҙың баш судьяһы, билдәле конькиҙа уҙышсы Андрей Кривошеев, "Газпром трансгаз Өфө" яуаплылығы сикләнгән йәмғиәттең генераль директоры Шамил Шәрипов һәм "Дуҫлыҡ өсөн футбол" проектының йәш илсеһе Альберт Зиннәтов яуап бирҙе. "Һуңғы йылдарҙа мин 12-се тапҡыр Өфөгә киләм һәм һәр сәфәремдән ҡыуаныс алам, - тине Ричард Смит. - Әҙерлек бик етди барҙы, инфраструктура, ярыштарҙы үткәреү, спорт ҡоролмалары, уйындарҙы хеҙмәтләндереү - иҫ киткес булды. Хәҙер Башҡортостандың баш ҡалаһының ниндәй матур ҡала икәнлеген донъя буйлап һөйләрлек мең ярым илсеһе бар". Андрей Кривошеев белдереүенсә, Уйындарҙың концепцияһына ярашлы, миҙалдар һаны буйынса урындар билдәләү ҡаралмаһа ла, дөйөм алғанда өфөләрҙең 25, шул иҫәптән 8 - алтын, 6 - көмөш, 11 бронза миҙал алып, лидер булыуы ҡыуаныслы. "Өфөлә мин икенсе тапҡыр һәм ике осраҡ та профессиональ футбол менән бәйле, - тип белдерҙе Алексей Смертин. - МДИ сиктәрендәге футбол матчтары арҡаһында төрлө ил балалары менән таныштыҡ һәм хатта дуҫлаштыҡ. Улар төрлө телдә һөйләшһә лә, футбол теле барыһы өсөн дә бер". "Дуҫлыҡ өсөн футбол" илсеһе Альберт Зиннәтов бындай проекттарҙың донъяның барлыҡ илдәрендәге балаларҙың һәләтен асыҡлауға, уларға уңышлы киләсәккә юл ярырға ярҙам итеүен билдәләне.\nЯҙылған: 22.07.19 | Ҡаралған: 231


Электр сымына ремонт талап ителә\n11 Март 2019, 16:03\nОло Ыҡтамаҡ ауылының Тыныслыҡ урамындағы 1а һанлы күп фатирлы йортонда йәшәүселәр уртаҡ щиттарындағы иҫке электр үткәргесте ремонтлауға ҡағылышлы һорау менән мөрәжәғәт итте.\n“Беҙ бер нисә тапҡыр район хакимиәтенә, СВЭС-ҡа, шулай уҡ 112 номеры буйынса берҙәм хеҙмәткә шылтыраттыҡ, әммә барыһы ла бушҡа. Электр үткәргес гел ҡабынып китә. Беҙҙең йортта 17 фатир, уларҙа бары тик дүрт кенә хужа йәшәй. Нигеҙҙә 4-12 йәшлек икешәр балиғ булмаған балалы яңғыҙ әсәләр йәшәй. Ҡалған хужалар фатирҙарын ҡуртымға бирә һәм бының өсөн түләүҙе кәрәкле тип иҫәпләмәй. Беҙ ярҙам һорап мөрәжәғәт иткән кешеләр асыҡтан-асыҡ: “был беҙҙең проблема түгел”, – тиҙәр. Беҙҙең йорт авария хәлендә, беҙ төн уртаһында янырға мөмкинбеҙ”.\nБыл хәлгә хакимиәт башлығының төҙөлөш, иҡтисад һәм йәшәйеште тәьмин итеү буйынса урынбаҫары Азамат Ҡәләмов аңлатма бирҙе:\n“Әлеге йорт идара итеүсе компания тарафынан хеҙмәтләндерелмәй. Шулай булғас унда йәшәүселәргә уны ҡарауға счеттар ебәрелмәй. Ундай хәлдәрҙә улар үҙ йорттарын үҙҙәре хәстәрләргә тейеш. Капиталь ремонт буйынса йыйымдар кимәле был йортта шәптән булмаһа ла, ул 2019 йылда ҡыйыҡты капиталь ремонтлау планына индерелгән.\nБеҙ ярҙамдан баш тартмайбыҙ һәм, үрҙә яҙылғандарға ҡарамаҫтан, проблеманы бергәләп хәл итергә тәҡдим итәбеҙ. Йортта йәшәүселәргә ремонтҡа аҡса йыйырға кәрәк, ә беҙ хаҡты арттырмайынса, үҙҡиммәте буйынса сымды ремонтларға электрик табасаҡбыҙ. 4 мартта Оло Ыҡтамаҡ ауыл советы ауыл биләмәһе хакимиәте тарафынан электрик ебәрелгән, ул электр щитын минималь техник хеҙмәтләндергән. Ләкин тағы ла өҫтәмә эштәр башҡарыу, ә уларға бина хужаларының аҡса йыйыуы талап ителә”.


Республикала праймеризға бюллетендәр форматы раҫланды // Сәйәсәт | новости башинформ.рф\n16:40, 18 мая 2018 Сәйәсәт\nӨФӨ, 2018 йыл, 18 май. /«Башинформ» мәғлүмәт агентлығы, Ғәлиә Нәбиева/.\nБашҡортостанда «Берҙәм Рәсәй» праймеризын уҙғарыу өсөн бюллетень төрҙәре раҫланды. Ҡарар алдан тауыш биреүҙе үткәреү буйынса ойоштороу комитеты ултырышында ҡабул ителде. Уны төбәк бүлексәһе секретары Константин Толкачев уҙғарҙы.\nБюллетень ике төрҙә була – кандидаттар исемлеге ҙур булмаған округтарҙа документ А4, кандидатар күберәк булған ерҙә А3 форматында баҫыла. Был мәғлүмәтте уҡыу еңелерәк булһын өсөн эшләнә, шрифт өлкәндәр өсөн бик уңайлы.\nБланктың уң яғында – партияның логотибы, һулда һаҡлағыс голограмма урынлашҡан. Бюллетень Үҙәк һайлау комиссияһы талаптарын иҫәпкә алып әҙерләнгән. Бүлеү һәр округтағы һайлаусылар һанынан сығып раҫланған.\nШулай уҡ ултырышта шәхси ғариза буйынса алдан тауыш биреүҙә ҡатнашыусыны теркәүҙе ғәмәлдән сығарыу һәм тулы булмаған документтар пакетын тапшырмауға бәйле бер нисә ғариза биргән кешене ҡатнашыусылар исемлегенән төшөрөп ҡалдырыу тураһында ҡарар ҡабул ителде.\nРеспублика биләмәһендә 662 иҫәп участкалары булдырылған, адрестар исемлеген сайтта алдан тауыш биреү бүлегендә табырға мөмкин.


Бөгөн Республика йортонда хеҙмәт алдынғыларына дәүләт наградалары тапшырҙы | ГТРК «Башкортостан» — Новости Уфы и РБ\nБөгөн Республика йортонда хеҙмәт алдынғыларына дәүләт наградалары тапшырҙы\n30 сентября 2016 — 16:08 ГТРК «Башкортостан»\nБөгөн Республика йортонда хеҙмәт алдынғыларына дәүләт наградалары тапшырҙы.\nИҡтисад, социаль өлкә, мәғариф, һаулыҡ һаҡлау, мәҙәниәт, сәнғәт өлкәләрендә эшләгән иллегә яҡын хеҙмәт алдынғыһы һөнәри оҫталығы, күп йыллыҡ намыҫлы хеҙмәте өсөн наградалар, маҡтау ҡағыҙҙары менән бүләкләнде. Сергей Молчанов бүләкләнеүселәрҙе Башҡортостан Башлығы Рөстәм Хәмитов исеменән ҡотланы.\n1 час 57 секунд назад\nВести-24. Башкортостан - 27.05.20\nБашҡорт телендә он-лайн диктантта ҡатнашыусылар һаны 306 мең кешегә яҡынлаша\nБыл турала сараны ойоштороу комитетына хәбәр итәләр. Сараның географияһы ла киңәйә. Быйыл, мәҫәлән, Рәсәйҙең 18 субьекты менән донъяның 24 дәүләтенән яҙма эштәр алынған. Башҡорт телен үҫтереү һаҡлау һәм үҫтереү фонды етәксеһе Гөлназ Йосопова һөйләй.\nВолга буйы Федераль округына ҡараған төбәктәрҙә “Беҙҙең Еңеү көнө” йыр марафоны старт алды\nМахсус акцияны Рәсәй Президентының Волга буйы Федераль округындағы Тулы хоҡуҡлы вәкиле иғлан иткәйне. Марафон барышында легендар “Еңеү көнө” йыры округҡа ингән субьекттарҙың дәүләт телдәрендә яңғыраясаҡ. 25 апрель башланған сарала беренсе булып Мордовия сығыш яһаны. Тиҙҙән уға Башҡортостан да...\nБашҡортостан сит илдәрҙә ҡалған граждандарын ҡайтара\nХалыҡ-ара рейстар туҡтатылыу сәбәпле, күп кенә ватандаштарыбыҙ ял иткән ерҙәрендә ҡалғайны. Өфө аэропортына, мәҫәлән, Һиндостандың Гоа штатынан махсус рейс килде. Был борттағы 162 пассажирҙың 37-һе тап беҙҙең республиканан. Улар әле Өфө янындағы обсерваторҙа. Самолетта шулай уҡ Татарстан,...\nМай байрамдары коронавирус менән көрәштә һынылышлы мәл буласаҡ\nАлдағы май байрамдары коронавирусҡа ҡаршы көрәштең һынылышлы мәле буласаҡ. Был турала республика етәксеһе Радий хәбиров Хөкүмәттәге оператив кәңәшмәлә белдерҙе. Уның һүҙҙәренә ҡарағанда, үҙаллы изоляция ғына бөгөн ыңғай һөҙөмтәләр нигеҙе.\nӨфө урмандарын ҡороған ағастарҙан таҙарталар\n«Ҡаланы йәшелләндереү хужалығы» предприятиеһы Өфө урмандарын ҡороған ағастарҙан таҙарта. Муниципиалитет зоналарын тиҙ арала тәртипкә килтереү тураһында республика башлығы Радий Хәбиров белдергәйне. “Горзеленхоз” предприятиеһы хеҙмәткәрҙәре өсөн ҡулдарҙың һәр ваҡыт бирсәткәлә булыуы...\nРеспубликалағы яуым-төшөм яҙғы ташҡынды көсәйтеүе ихтимал\nКүп кенә райондарҙа йылғалар ярҙарынан сыҡҡан. Кешеләр кәмәләр әҙерләй, ә ҡотҡарыусылар халыҡ менән аңлатыу эштәре алып бара. Күпләп яуған ямғырҙарҙан һуң Белорет районының бөтә йылғаларында ла һыу кимәле күтәрелде. Был видеола Ғәбдөк ауылы. Урындағы халыҡ әйтеүенсә, берҙән-бер автомобиль юлы...\nИзге эш ерҙә ятып ҡалмаҫ\nӨфө эшҡыуарҙары пандемия ваҡытында ауыр хәлгә тарыусыларға ярҙамға килә. Улар көндәлек мөһим аҙыҡ-түлек һатып алып, мохтаждарға тарата. Йәшелсә, ярма, май, макарон, тауыҡ ите-көндәлектә ҡулланыла торған аҙыҡ. Үҙизоляция ваҡытында бигерәк тә оло кешеләр һәм мохтаж ғаиләләргә бындай аҙыҡ-түлек һатып...\nCOVID-19 вирусы менән ауырыусылар һаны иң юғары нөктәһенә яҡынлаша\nӘле төбәктә 50 меңгә яҡын лаборатор тикшереүҙәр үткәрелгән, һөҙөмтәлә 527 кешелә коронавирус барлығы асыҡланған. Республика етәкселеге һәм район башлыҡтары ла мотлаҡ рәүештә анализ тапшырырға тейеш, тине Радий Хәбиров коронавирустың таралыуын иҫкәртеү буйынса үткәрелгән кисәге оператив...\nРиф Мифтахов вафат булды\nБашҡортостан мәҙәниәте ҙур юғалтыу кисерҙе. 81-се йәшендә билдәле шағир Риф Мифтахов вафат булды. Риф Мифтахов Ишембай районының Кинйәбулат ауылында донъяға килә. Ул оҙаҡ йылдар республиканың матбуғат сараларында эшләй, әҙәби тәржемә менән шөғөлләнә. Тап ул Александр Блок, Евгений Евтушенко...\nРеспублика ҡотҡарыусылар халыҡты мөмкин тиклем һаҡ булырға саҡыра\nТөп сәбәп- Башҡортостан райондарында йылғалар ташыуы. Көслө ямғырҙар һәм тауҙарҙа ҡарҙың ныҡлап иреүе арҡаһында Белореттағы ауылдарға хәүеф янай. Тап ошо арҡала Үрге Әүжән – Исмаҡай, Инйәр - Айыс юлдарының бер өлөшө ябылған.\nБашҡортостандың барлыҡ предприятиелары ла махсус режимда эшләй\nРеспубликаның иң билдәле телевидение һәм радиокомпаниһы “Башҡортостан дәүләт телерадиотапшырыуҙар компанияһы” ла был осорҙа көсәйтелгән графикта. Беҙҙең ойошманы Башҡортостандағы хәл-ваҡиғаларҙы төбәк халҡына еткерә. Телерадиотапшырыусыларҙың Милли берлеге лә беҙҙең компания эшенә юғары баһа...\nИзоляция шарттарында Ураҙа\nДонъяла пандемия таралыу арҡаһында, диндарҙар ҙа яңы тәртип буйынса йәшәргә мәжбүр. Үҙаллы изоляция арҡаһында, донъя, Рәсәй генә түгел, ә Башҡортостан мәсеттәрендә лә халыҡ ҡатнашлығында тәүарих намаҙҙары башҡарылмай, ифтар мәжлестәре үткәрелмәй. Шулай ҙа Сәғүд Ғәрәбстанындағы һуңғы...\nТәлғәт Тажетдин мөрәжәғәте\nРамаҙан-шәриф уңайынан Рәсәй мосолмандары Үҙәк диниә назараты рәйесе Тәлғәт Тажетдин Башҡортостан һәм ил мосолмандарына мөрәжәғәт итте. Баш мөфтөй әйтеүенсә, был көндәрҙә ҡылынған доғаларҙа Бөйөк Ватан һуғышы йылдарында һәләк булған һалдаттарҙы иҫкә алыу сауаплы эш. Быйылғы Рамаҙан айырыуса ҙур...\nДонъя мосолмандары Рамаҙанға аяҡ баҫты\nУраҙа-шәриф мөьмин-мөьминәләр өсөн түҙемлек, сабырлыҡ айы. Был осор ризыҡтан тыйылып тороу мәле генә түгел, Рамаҙан – ихтыярҙы һынау миҙгеле, кешенең үҙ асылына ҡайтыу ваҡыты. Ураҙа бер-береңә ихтрам күрһәтеү, иғтибар итеү.\nКем ул республикалағы иң оҫта баянсы һәм гармунсы? Рәсәй-Башҡортостан һәм Башҡортостан 24 каналдары он-лайн конкурс иғлан итте. Ҡатнашыусылар һаны көндән-көн арта. Ашығығыҙ. Конкурстың шарттарына ярашлы, үҙегеҙҙең баянда йә, гармунда уйнағанды төшөрөп, "Бәйләнештә" сәхифәһендәге Хәйерле...\n“Зөләйхә күҙҙәрен аса” – Рәсәй телеканалында барған премьера тамашасыла төрлө фекерҙәр уятты\n“Зөләйхә күҙҙәрен аса” – Рәсәй телеканалында барған премьера тамашасыла төрлө фекерҙәр уятты. Геройҙарҙың бер-береһенә мөнәсәбәттәре нисек үҙгәрә һәм яҙмыш улар алдында тағы ла ниндәй һынауҙар ҡуя? Беҙҙең киләһе сюжетыбыҙ ошо хаҡта Себергә оҙатылған золом ҡорбандары тарихы бөтә илде...


08 ноября 2018 — 16:15 ГТРК «Башкортостан»\nАмерика президенты Дональд Трамп юстиция министры, генераль прокурорҙы вазифаһынан бушатҡан. Һуңғы айҙарҙа Трамп экс-генераль прокурорҙың эшмәкәрлеген бер-нисә тапҡыр тәнҡитләгәйне. Конгресҡа һайлауға арналған матбуғат конференцияһында ул хакимиәттә үҙгәрештәр буласаҡ, тип тә белдергәйне.\nСиләбе өлкәһендә юл-патруль хеҙмәткәрҙәре Мәскәүҙән Ҡырғыҙстанға китеп барған микроавтобусты туҡтатҡан. Автомобилдең йөк ташыу өсөн тәғәйенләнгән өлөшө 20 пассажир өсөн ҡулайлаштырылған булған. Полиция хеҙмәткәрҙәре уны һүтергә ҡушҡан. Водитель һәм алты пассажир юлын дауам иткән, 13 кеше өсөн такси ялларға тура килгән.\nРәсәй эске эштәр министрлығы Иркутскийҙың “Абсолют” сауҙа үҙәгендәге авария мәлен төшөрөп алған күҙәтеү камераларынан видеоны интернет селтәренә һалды. Был кадрҙарҙан күренеүенсә, ауыр йөк машинаһы супермаркет диуарын емереп аҙыҡ-түлек кибетенә килеп инә. Ике кеше йрәхәтләнгән. Яҡынса мәғлүмәттәр буйынса, машинаның тормоз системаһы сафтан сыҡҡан.\nКамерунда ҡораллы кешеләр аманатҡа алған 78 бала һәм водитель азат ителгән. Террорсылар мәктәп директорын һәм бер уҡытыусыны иреккә сығарыуҙан баш тартҡан. Камерун Африкалағы тотороҡло дәүләттәҙең береһе. Әммә һуңғы йылда бында сепаратистар төркөмсәләре әүҙемләшкән.


Башҡортостан мәҙәниәте ауыр юғалтыу кисерҙе | ГТРК «Башкортостан» - Хәбәрҙәр | 31691\nБашҡортостан мәҙәниәте ауыр юғалтыу кисерҙе\nБөгөн иртән 87-се йәшендә Башҡортостандың халыҡ шағиры Абдулхаҡ Игебаев вафат булды. Салауат Юлаев исемендәге дәүләт премияһы лауреаты, Рәсәйҙең һәм Башҡортостандың атҡаҙанған мәҙәниәт хеҙмәткәре, Салауат Юлаев ордены кавалеры республика шиғриәтенең сағыу вәкиле булды, үҙен нескә күңелле лирик итеп танытты. Абдулхаҡ Хажмөхәмәт улы 1930 йылдың 2-се июлендә Баймаҡ районы Күсей ауылында донъяға килә. Иртә етем ҡала һәм балалар йортонда тәрбиәләнә. 1946 йылда Темәс педагогия училищеһын тамамлай, һуңынан Тимирязев исемендәге Башҡорт дәүләт педагогия институтында белем ала. Абдулхаҡ Игебаевтың шиғырҙары республика матбуғатында 1948—1949 йылдарҙа уҡ күренә башлай. Ә беренсе китабы- «Йәшлек йыры» тигән шиғырҙар йыйынтығы 1954 йылда баҫылып сыға. Шунан бирле авторҙың Өфө, Ҡаҙан һәм Мәскәү нәшриәттәрендә башҡорт, татар, урыҫ телдәрендә утыҙҙан артыҡ китабы донъя күрә. 1954 йылдан алып уның шиғыр һәм поэмаларҙан, йыр һәм очерктарҙан торған 34 китабы баҫылды. Уның “Оран һала Ер-әсә” поэмаһы һәм байтаҡ ҡына шиғырҙары рус, украин, ҡырғыҙ, татар, ҡаҙаҡ, үзбәк, яҡут һәм башҡа телдәргә тәржемә ителде. Ул — балалар әҙәбиәте өлкәһендә лә әүҙем эшләне.


Рөстәм Хәмитов демографик сәйәсәт һәм һаулыҡ һаҡлау өлкәһен яңыртыу мәсьәләләре буйынса кәңәшмәлә ҡатнашты // Йәмғиәт | новости башинформ.рф\nРөстәм Хәмитов демографик сәйәсәт һәм һаулыҡ һаҡлау өлкәһен яңыртыу мәсьәләләре буйынса кәңәшмәлә ҡатнашты\n9:10, 16 февраля 2012 Йәмғиәт\n15 февралдә Яр Саллыла Башҡортостан Президенты Рөстәм Хәмитов Хөкүмәт Рәйесе Владимир Путин үткәргән Рәсәйҙең демографик сәйәсәтен тормошҡа ашырыу мәсьәләләре һәм төбәктәрҙең һаулыҡ һаҡлау өлкәһен яңыртыу программалары буйынса кәңәшмәлә ҡатнашты. Унда тыуымды арттырыу мәсьәләләре, үлемде кәметеү буйынса саралар, 2012 йылға һаулыҡ һаҡлау өлкәһен яңыртыу буйынса бурыстар тикшерелде.\nБашҡортостанда 2025 йылға тиклем Демографик сәйәсәт концепцияһы раҫланған. Республикала демографик хәлдәр яҡшыра: тыуым үлемдән күберәк (үлем — 2011 йылда 1000 кешегә 13,7, тыуым — 1000 кешегә 13,4), халыҡтың тәбиғи артыуы теркәлгән.\n2011-2012 йылдарға Һаулыҡ һаҡлау өлкәһен яңыртыу республика программаһын тормошҡа ашырыуға 15,5 млрд. һум аҡса тотоноу планлаштырылған. Былтыр ошо сумманың яҡынса яртыһы финансланған.\nКадрҙар етешмәүе лә Башҡортостандың һаулыҡ һаҡлау системаһындағы төп проблемалар иҫәбендә. Бөгөн ауылдарға 1280 табип етмәй. Был хәлдәрҙең «Земство табибы» проекты тормошҡа ашырыла башлағас яҡшырыуы ихтимал. Уға ярашлы ауыл дауаханаларында эшләргә ҡайтҡан йәш табиптар федераль бюджеттан 1 млн һум күләмендә бер тапҡыр бирелеүсе компенсация аласаҡ. Республика бюджеты иһә төбәктең йәш белгестәргә ярҙам күрһәтеү программаһы буйынса һәр белгескә тағы йөҙәр мең һум аҡса түләйәсәк. Проектта ҡатнашыуға әле Башҡортостандан 215 белгес яҙылған.\nКәңәшмә дауамында Владимир Путин төбәк башлыҡтарына алдағы дүрт йылда демографик хәлдәрҙең яҡшырыуын иҫәпкә алып балалар баҡсаларына сират проблемаһын хәл итергә ҡушты, тип хәбәр итә республика Президентының матбуғат хеҙмәт.\nТеги: кәңәшмәләр, демография, тыуым, путин, хәмитов


Сибайҙа Йәштәр эшҡыуарлығы мәктәбе эшләй башланы // Йәмғиәт | новости башинформ.рф\nСибайҙа Йәштәр эшҡыуарлығы мәктәбе эшләй башланы\n16:29, 16 октября 2009 Йәмғиәт\nСибай йәштәренә БР Йәштәр сәйәсәте, спорт һәм туризм министрлығы ойошторған Йәштәр эшҡыуарлығы мәктәбендә өҫтәмә белем алыу мөмкинлеге тыуҙы. Унда уҡыу хәҙерге баҙар иҡтисады шарттарында йәштәрҙең эшлекле әүҙемлегенә һәм эшҡыуарлыҡ эшмәкәрлегендә һөнәри йүнәлеш алыуына булышлыҡ итәсәк. Унда студенттар ғына түгел, 2008 йылдан Сибайҙа эшләп килгән бизнес-инкубаторҙың йәш, перспективалы эшҡыуарҙары ла уҡый ала.\nЙәштәр эшҡыуарлығы мәктәбен ойоштороу тәжрибәһе Нефтекамала, Октябрьскийҙа, Күмертауҙа, Ишембайҙа, Туймазыла һәм Өфөлә лә бар. Йыл аҙағына тиклем республика буйынса тағы 10 ошондай курстар асыу планлаштырылған.\nМәктәптә Өфө дәүләт иҡтисад һәм сервис академияһы уҡытыусылары етәкселегендә ҡыҫҡа ваҡытта, йәғни өс аҙнала, йәштәр бизнес-планлаштырыу нигеҙҙәренә, бизнесты ойоштороу тәртибенә, документация алып барыуға һәм башҡа эштәргә өйрәнәсәк.


Архив газеты "Йәшлек" » Страница 477\nЙүнһеҙ әҙәм булғансы, юҡҡа сыҡҡан булһаңсы!\nИРӘҮӘН БАРҘА ИР ҮЛМӘҪ Сәләмәтлек\nМәрүәт, бесәй табан, бесәй икмәге, гөлнәфис, тырнаҡ гөл\n(просвирник круглолицый, мальва)\nБала саҡта юл ситтәрендә лә, нигеҙ буйҙарында ла үҫкән был үләндең иң осондағы кескәй ҡаласҡа оҡшаған йәшкелт, түңәрәк һәм ялпаҡ, бүлкәтле емештәрен ашап йөрөгәнем хәтеремдә. Шәрбәт һымаҡ ине улар. Әммә үләндең исеме иҫтә ҡалмаған. Аҙаҡтан мин уның менән яҡынданыраҡ таныштым.\nМәрүәттең тотош йәшел өлөшө төрлө ризыҡтар әҙерләргә ярай. Тик уны алдан турап, тоҙло һыуҙа бешереп алырға кәрәк. Ошо килеш ашҡа һалырға ла, салаттарға ҡушырға, шәрбәт эслектәр яһарға ла була. Ит турағыстан үткәрһәң, ул пюре буласаҡ. Емештәрен айырым йыйып (ярайһы уҡ мәшәҡәтле эш), маринадларға йә тоҙларға була. Йәшел массаһын һабағы менән тотошлай ҡышҡылыҡҡа, алдан ваҡлап, тоҙларға ла, киптерергә лә мөмкин.\nМәрүәт культураға ла индерелгән, уны декоратив үҫемлек булараҡ та, салат үҫемлеге итеп тә үҫтерәләр. Медицинала ҡулланылмай.\nЖанр үҫеш юлында Әҙәбиәт\nХикәйәләр конкурсының йомғаҡтары хаҡында\n2006 йылда (9 декабрь, 67) бөйөк әҙип Р. Солтангәрәевтың исемен мәңгеләштереү, хикәйә жанрын үҫтереү маҡсатында «Йәшлек» гәзите Башҡортостан Яҙыусылар союзы, Көйөргәҙе районы хакимиәте менән берлектә әҙәби конкурс иғлан иткәйне. Ике йыл дауамында барған конкурс яңы исемдәр асты, уҡыусыларҙы фәлсәфәүи йөкмәткеле әҫәрҙәр менән ҡыуандырҙы.\nТоман. Иҫерек «гаишник» үҙбушатҡыс машинаны туҡтата ла:\n– Мин һинән бишенсе тапҡыр һорайым, машинаңдан нимә ҡойола?\n– Иптәш капитан! Мин һеҙгә инде бишенсе тапҡыр яуап бирәм! Ҡыш... Боҙлауыҡ... Минең машинанан ҡом ҡойола!..\n«Аҡ барс» – чемпион! Яңылыҡтар » Спорт\nШулай итеп, быйылдан башлап уйнатылған КХЛ беренселегенең тәүге призеры билдәле булды. Финал уйынының һуңғы хәл иткес көсөргәнешле осрашыуында Ҡаҙандың «Аҡ барс» командаһы Ярославлдең «Локомотив»ын 1:0 иҫәбенә отоп, Гагарин кубогын яуланы. Был инде Татарстан Республикаһы хоккей клубының үҙ тарихында өсөнсө ҙур уңышы. Быға тиклем улар ике тапҡыр (1998, 2006) Рәсәй чемпионы булғайны һәм хәҙер килеп йыһанға ла беренсе булып юл ярҙылар. Афарин! Шулай ҙа «Локомотив» уйынсылары ла был күрһәткескә лайыҡ ине. Нишләйһең, еңеүсе берәү була. Уҙған миҙгелдә лә улар, финалға сығып, «Салауат Юлаев»тан еңелде. Яңы миҙгелдә, моғайын, уларҙың урамына ла байрам килер.\nТал бөрөһө, тал бөрөһө, Сәләмәтлек\nҠар иреп, ер өҫтөнән күңелле шарлауыҡтар аға. Һауала терелеп килгән тәбиғәт еҫе аңҡый. Йылға буйындағы талдарҙа йомшаҡ ҡына аҡ йөнлө бөрөләр тиртә.\nЭлек-электән славяндарҙың тал бөрөһөнә ҡарата мөнәсәбәте үҙенсәлекле булған, улар төрлө йола үтәгәндә ҡулланылған. Оҙайлы ҡыштан һуң бөтә ағастарҙан да тәүҙә уянған һәм үҙенә ҡояштың тәүге нурҙары йылыһын һеңдергән көмөш төҫтәге тал бөрөһө ҙур көскә эйә, тип һаналған һәм православие байрамдарының береһенең төп атрибутына әйләнгән.\nИнтернет гүзәле һинең тауышыңды көтә! Яңылыҡтар, "Йәшлек" гүзәле, Конкурстар\n«Йәшлек» гәзите интернет селтәрендә «Һылыуҡай – 2009» республика конкурсында ҡатнашыусы ҡыҙҙар араһында «Интернет гүзәле – 2009» сибәрен асыҡлаясаҡ.\nГәзитебеҙ сайтында ҡыҙҙарҙың фотолары, улар хаҡында ҡыҫҡаса мәғлүмәт биреләсәк. Интернетта тауыш биреү аша иң күп тауыш йыйып еңеү яулаусы һылыуҡай иһә «Йәшлек» гәзите мөхәрририәтенең махсус бүләгенә лайыҡ буласаҡ.\nТауыш биреү 6 апрелдә башланып, 11 апрелдә сәғәт 1-ҙә тамамланасаҡ. Күңелегеҙгә хуш килгән гүзәлкәйгә http://www.yeshlek-gazeta.ru/foto_conkurs/12/ адресы буйынса тауыш бирергә онотмағыҙ, дуҫтар!\nавторы: admin | 4 апреля 2009 | Фекерҙәр (1) | Тотош уҡырға\nСоус менән тауыҡ Сәләмәтлек\nСоус өсөн 3 – 4 бүлкәт һарымһаҡты бер ҡалаҡ үҫемлек майында крем хәленә килгәнсе иҙергә. Шуға бер семтем тоҙ, ярты балғалаҡ төйөлгән ҡара борос һәм бер аш ҡалағы томат пастаһы йәки соусы һалып болғатырға. Ошо соусты тауыҡ боттарына һәйбәтләп һыларға, һауытҡа теҙеп, бер нисә сәғәткә йәки, иң яҡшыһы, бер тәүлеккә һыуытҡысҡа ҡуйырға. Боттарҙы табаны ҡапҡас менән ябып ҡыҙҙырырға, көйҙөрмәҫкә. Соусҡа бер аҙ ғына шарап йәки шарап һеркәһе, горчица, йә булмаһа, бал да ҡушырға мөмкин.\nавторы: admin | 24 марта 2009 | Фекерҙәр (0) | Тотош уҡырға\nБергә аш ейҙек, баш эймәнек Яңылыҡтар\nИжадсының аҡ ҡағыҙға текләп ниҙәр кисереүен ул үҙе лә, шул ҡағыҙ ғына белә. Күреп-һынап йөрөүемсә, ҙур яҙыусылар, ғәҙәттә, ижади ниәттәре, әле аҡҡа төшмәгән әҫәрҙәре хаҡында сиселеп бармай. Ижад даирәһе, ахырғы емештәренән күптәр ауыҙ итер булһа ла, сит күҙҙәр, ят ҡолаҡтар өсөн ябыҡ. Әҙәби әҫәрҙең, музыканың тартыу көсө, бәлки, ошо мәңгелек серлелектәлер.\nШағир кешенең тәбиғәте ғәжәпләнерлек. Әҙәбиәт, ижад тураһында һүҙ сыҡтымы, шағир һине лә, мине лә, фани донъяны ла онота, үҙ фекеренә үҙе мауығып, шуның шырлыҡтарына инеп китә. Шағир мауыҡтымы, уны бүлдермәгеҙ, шағир әҫәрләнеп китеп шиғыр уҡығанда гонаһлы еребеҙгә ҡайтармай тороғоҙ. Ижад кешеһе донъялыҡ менән йәшәмәй, ул ожмахтың бикле ишектәрен шаҡып ҡарай, тамуҡтың һәр саҡ асыҡ ишектәренә инеп юғала.\nКире ҡайтырға << 1 473 474 475 476 477 478 479 480 481 796 >> Киләһе бит


Бөрйәндәр ярҙам һорай | ГТРК «Башкортостан» — Новости Уфы и РБ\nЯнғындың ялы-ҡойроғо юҡ, тиҙәр. Бөрйән районының Иҫке Монасип ауылында янғындан дүрт ғаиләнең тотош йорт-ҡуралары, ғүмер буйы йыйған мөлкәттәре бер-нисә сәғәт эсендә көлгә әйләнде. Әле 14 кеше, шул иҫәптән 4 бала урамда тороп ҡалған. Улар миһырбанлы һәм оло йөрәкле кешеләрҙең ярҙамына мохтаж. Бөрйән районының Иҫке Монасип ауылында янғын арҡаһында торлаҡһыҙ ҡалған ғаиләләрҙе борсоған һорау бер: артабан ҡайҙа йәшәргә. Гүзәл Бурановаға өй-ҡаралтыһына ут ҡапҡанын телефон аша хәбәр итәләр. Хужалар ҡайтыуына йорттары, ике мунса, һарай, утынлыҡ, бөтә мөлкәте янып көл-күмергә әйләнә. Ауырып өйҙә ҡалған улдары ҙур техниканы ғына ҡотҡарып өлгөргән. Бер юлы дүрт ғаиләнең хужалыҡтарын юҡҡа сығарған янғын Юлдашевтарҙың мунсаһынан башлана. Утты ваҡытында күрһәләр ҙә, янғынды һүндереп булмай, ул көслө ел иҫеүе арҡаһында яҡын урынлашҡан төҙөлөштәргә тиҙ тарала.Янғындың нимәнән сығыуы әле билдәһеҙ, әммә яҡынма мәғлүмәттәр буйынса уның электр сымдарының ҡыҫҡа ялғанышынан сыҡҡан булыуы ихтимал. Урындағы халыҡтың тырышлығы, ваҡытында килеп еткән янғын һүндереүселәр утты бер-нисә сәғәт эсендә һүндерә, уның артабан таралыуына юл ҡуймай. Кире осраҡта бөтә ауыл янып бөтөр ине, ти Иҫке Монасиптар. Һәләк булыусылар һәм яраланыусылар юҡ. Әммә дүрт йорт та тулыһынса янып бөтә, кире тергеҙерлек түгел. Янғындан матди зыян 8 миллион һум самаһы.Янғын урынын таҙартыу өсөн ауыл халҡының көсө менән өмә ойошторолдо. Район үҙәгенән техника ебәрелгән. Олоһо ла, кесеһе лә ҡулынан килгәнсә изге эшкә ҡушылды. Урамда ҡалған күп балалы Лилиә һәм Тайфур Юлдашевтар, уларҙың ата-әсәһе Зөлфәр һәм Ғәйнисафа Юлдашевтар, Гүзәл һәм Мәрхәм Бурановтарҙың ғаиләләре - йәмғеһе 14 кеше, шул иҫәптән 4 бала ваҡытлыса туғандарында, күршеләрендә урынлашҡан. Уттан зыян күреүселәр өсөн районда көнкүреш кәрәк-яраҡтары һәм башҡа әйберҙәр йыйыу ойошторолған. Матди ярҙам күрһәтеү өсөн махсус иҫәп асылған. Изге эшкә һәр кем үҙ өлөшөн индерә ала. Өлкән кешеләр ҡыйынһынһа ла, уларҙың яҙмышына вайымһыҙ булмаған кешеләрҙең ярҙамын ҡабул итергә әҙер. Ҡазаға тарыусы хужалыҡтарға ярҙам маҡсатынан, урман хужалығы министрлығы 150-әр кубометр ағас бүләсәк. Ул яңы өйҙәр, һарай-мунса һалыу өсөн тотонола. Бөрйән районында йорт ҡаралтыһыҙ ҡалыусыларға һеҙ ҙә ярҙам итә алаһығыҙ.Әлбиттә, бөгөнгө өмә менән генә фажиға эҙемтәләрен бөтөрөп булмай. Ғаиләләр күргән бәлә-ҡаза ҙур. Улар миһырбанлы һәм оло йөрәкле кешеләр ярҙамына мохтаж. Беҙҙең телекомпания ла был изге саранан ситтә ҡалмаясаҡ. Бөгөндән алып Иҫке Монасип ауылында йорттары янып афәткә тарыусы ғаиләләргә ярҙам итергә теләүселәр кейем, һауыт-һаба, көнкүреш кәрәк-яраҡтарын Өфө ҡалаһы, Ғафури урамы 9/1 адресы буйынса урынлашҡан телеүҙәккә килтерә ала. Шулай уҡ, бында матди ярҙам өсөн дә махсус ҡумта ултыртылды. Ярҙам итергә теләүселәр иртәнән телеүҙәккә килә башланы ла инде. Ил төкөрһә күл була тигәндәй, был изге эшкә берҙәм тотонһаҡ торлаҡһыҙ ҡалған ғаиләләр урамда ҡалмаясаҡ.


Яңы уҡыу йылына яңы мәктәп\nБелоретта 1 сентябрь көнө тулыһынса төҙөкләндерелгән белем усағы сафҡа инә. Ҡаланың 1-се һанлы мәктәбе бай тарихлы, алдынғы педагогик коллектив туплаған учреждение һанала. Яңыртылған белем усағы уҡытыу кимәлен тағы ла юғарыраҡ күтәрер тип көтөлә.\nТөҙөкләндереү ике йыл дауам итте. Уның сиктәрендә мәктәптең иҫке бинаһы яңыртылды, шулай уҡ башланғыс синыфтар өсөн айырым бина, ике йылы үткәүел һәм спорт залы төҙөлдө. Бөтә кабинеттар заманса йыһазландырылған. Бынан тыш, йыл аҙағында мәктәп бассейны ла әҙер буласаҡ. Уның оҙонлоғо - 25 метр. Яңы комплекс уҡыусыларҙың сәләмәтлеген нығытыуға булышлыҡ итеп кенә ҡалмай, бында яңы чемпиондар ҙа тәрбиәләнер, тип ышана мәктәп етәкселеге.\nАндрей Портнов, Белорет ҡалаһының 1-се урта белем биреү мәктәбе директоры: «Төҙөкләндереү ике йыл дауам итеүенә ҡарамаҫтан, педагогик коллектив тулыһынса һаҡлап ҡалынды, уҡыусылар ҙә мәктәптәренә тоғро булып ҡалды, биш кеше самаһы ғына икенсе белем усағын һайланы. Яңы уҡыу йылын яңы пландар менән башларға торабыҙ».


Йыл дауамында барған «Сулпылар» телевизион конкурсына йомғаҡ яһалды\nМарт айында старт алған йыр-моң конкурсы 13 яңы исем асты.\nОйоштороусылар һәр йыл һайын «Сулпыларҙы» төрлөләндереп, яңылыҡтар индереп тора. Быйыл өсөнсө тур Өфөлә ойошторолманы, «Тамыр»ҙар һәр бала йәшәгән төбәккә барып тулы сюжеттар төшөрөп күрһәтте. Финалға үтеүсе 12 конкурсант башҡалала сәхнә йондоҙҙары менән бергә гала-концертта ҡатнашыу бәхетенә иреште.\nБайыл финалға сығыусылар: Баймаҡтан Айгүзәл Зәйнуллина, Илсаф Ишбирҙин, Ғайса Рәхимов, Стәрлебаштан Нур Собханғолов, Туймазынан Марат Әхмәтйәнов һәм Камилла Йәнбухтина, Бөрйәндән Азалия Билалова, Илештән Вилнур Фазылов, Сибай ҡалаһынан Алмаз Заманов, Федоровканан Айгизә Ирғәлина, Нуримандан Элина Ғабдрахмановалар. «Тамашасы һөйөүен» Учалынан Алтынай Әхмәҙиева яуланы.\nҺәр үҫмер талпынып көтөп алған сағыу йыр-моң конкурсының финалы тамам. Гран-при эйәһе- Стәрлебаш егете Нур Собханғолов. Музыкаль ғаиләлә ике үҫмер ҙә киләсәктә «Сулпылар» конкурсында ҡатнашырға теләк белдерә.\n«Тамыр» телеканалының «Сулпылар» конкурстарында уңышлы сығыш яһаусы йәш йырсылар - Марсель Ҡотоев, Гөлсөм Бикбулатова, Зөлхизә Илбәкова, Сабина Кучаева, Илнур Рамаҙанов, Айгөл Муллагилдина, Гәлсәр Байғусҡаровалар исеме тамашасыларға яҡшы таныш. Йәштәргә оло сәхнәгә юл күрһәтеүсе конкурс киләсәктә лә яңы исемдәр асыр. Сулпыларҙың саф сыңын хәтерләткән тапшырыуҙы «Тамыр» каналы 31 декабрь кисендә тулы вариантта күрһәтәсәк.


Инфоурок / Другое / Конспекты / Конспект урока "Стихотворения "Уралыма", "Салауат кылысы" Рауиля Бикбаева"\nРауил Бикбаевтың “Уралыма”, “Салауат ҡылысы”\n( VI класс)\nМаҡсат. Рауил Бикбаев тураһында мәғлүмәт биреү, шиғырҙарға анализ яһау; уҡылғандар буйынса фекер йөрөтөргә, уларҙы иҫбатларға өйрәтеү, тасуири уҡыу күнекмәләрен үҫтереү; тыуған ергә, батырҙарыбыҙға ҡарата һөйөү, ихтирам, ғорурлыҡ тойғоһо тәрбиәләү.\nЙыһазландырыу. Дәреслек, Р.Бикбаевтың портреты, Башҡортостан Республикаһының дәүләт гимны, А.Кузнецовтың “Салауаттан һорау алыу”, А.Лежневтың “Салауатты тотоу”, Р.Ишбулатовтың “Буйһонмаҫ ихтыяр” картиналары репродукциялары, Салауат Юлаевҡа арналған папка, З.Исмәғилевтең “Салауат Юлаев” операһынан увертюралар һәм ариялар.\nОйоштороу. (Уҡыусылар1 слайдта яҙылған дәрестең темаһы һәм эпиграфы менән таныша)\nЯҡшы ла атҡа менеп, ҡулына алып\nҺис бирмәгән башҡорт Уралын...\n(Башҡорт халыҡ йыры “Урал”дан)\n-Уҡыусылар, әйҙәгеҙ, бергәләп дәресебеҙҙең маҡсатын билдәләйек. Кем тураһында бөгөн һүҙ барасаҡ?(Укыусылар үҙ фекерҙәрен әйтәләр, уҡытыусы ярҙам итә). Тимәк , беҙ бөгөн Башҡортостандың халыҡ шағиры Рауил Бикбаевтың тормошо һәм шиғырҙары менән танышасаҡбыҙ, башҡорт халҡының милли батыры - Салауат Юлаев тураһында һөйләшәсәкбеҙ.\n(Дәфтәргә дата, тема, эпиграф яҙыла.)\nҺам-һам-һам – тәбиғәткә күҙ һалам.\nТам-там-там –Тыуған илде яратам.\nТыр-тыр-тыр – яуға киткән бер Батыр.\nҠыр-ҡыр-ҡыр – ул батыр булып ҡайтыр.\nР. Бикбаев тормошо менән танышыу. (2 слайдта шағирҙың портреты). Бикбаев Рауил Төхвәт улы 1938 йылда Ырымбур өлкәһе Үрге Ҡунаҡбай ауылында тыуған. Өфөләге Башҡорт дәүләт университетының филология факультетын тамамлағас, аспирантурала уҡыған. Кандидатлыҡ диссертацияһын яҡлап, ғалим дәрәжәһе алған. Ул Башҡортостан Республикаһының дәүләт гимны һүҙҙәренең авторы (икенсе авторы – Рәшит Шәкүр, Фәрит Иҙрисов музыкаһы). Бөгөнгө көндә Ҡоролтайҙың депутаты. Быйыл Рауил Бикбаев 75 йыллыҡ юбилейын билдәләй.\n( 3 слайдта уның тураһында мәғлүмәт яҙыла :\nБашҡортостандың халыҡ шағиры;\nФилология фәндәре докторы;\nСалауат Юлаев һәм Ғәлимов Сәләм исемендәге премиялары лауреаты;\nРәми Ғарипов һәм Зәйнәб Биишева исемендәге премиялары лауреаты;\nБашҡортостан Ҡоролтайының депутаты;\nБашҡортостан Республикаһының дәүләт гимны һүҙҙәренең авторы; )\n“Уралыма “шиғырын өйрәнеү.\nа) Уҡытыусының өлгөлө уҡыуы;\nб) Һүҙлек эше ( 4 слайд ):\nһын – тышҡы тән төҙөлөшө, кәүҙә, буй;\nҡын – билгә тағып йөрөй торған үткер ҡоралдың һауыты;\nкилмешәк – ситтән килгән, ят ырыу,сит яҡ кешеһе;\nбаҡһам (бағыу) – ҡараһам, күҙ йүнәлтеү;\nиңдәреңдә – кәүҙәнең бер ҡулбаштан икенсе ҡулбашҡа ҡәҙәр булған артҡы өлөшө; яурын;\nв) бер уҡыусынан шиғырҙы тасуири уҡытыу;\nг) шиғыр буйынса әңгәмә ойоштороу:\n- Ни өсөн шағир Уралды “Ҡандан ҡынға кергән ҡылыс”ҡа оҡшата?\n( Уҡыусыларҙың иғтибары тағы ла дәрестең эпиграфына йүнәлтелә, уҡытыусы тарафынан ҡыҫҡаса ата-бабаларыбыҙҙың аяныслы үткәне хаҡында һөйләнелә, Уралды сағылдырған,уны маҡтаған, данлаған төрлө ҡобайырҙар һ.б. миҫалға килтерелә).\n-Ни өсөн шағирҙың күңеле бөгөнгө көндә күтәренке, киләсәге тыныс?\n5. “Салауат ҡылысы” шиғырын өйрәнеү.\nа) Салауат Юлаев тураһында әңгәмә.\n- Уҡыусылар, һеҙ өйҙә атай-әсәйҙәрегеҙҙән һорашып та, башҡа сығанаҡтарҙан да Салауат Юлаев тураһында материал туплап килергә тейеш инегеҙ. Кем ул Салауат Юлаев? Ни өсөн ул беҙҙең батырыбыҙ һанала?\n( Уҡыусыларҙың яуаптары, сығыштары уҡытыусы менән тулыландырылып барыла, өҫтәлмә мәғлүмәт бирелә, импровизатор һүҙенә аңлатма бирелә, слайдта А.Кузнецовтың “Салауаттан һорау алыу”, А.Лежневтың “Салауатты тотоу”, Р.Ишбулатовтың “Буйһонмаҫ ихтыяр” картиналары күрһәтелә ( 5, 6, 7 слайдтар), З. Исмәғилевтең “Салауат Юлаев” операһынан увертюралар тыңлау, һорауҙарға яуап биреү).\nб) Шиғырҙы тасуири уҡыу.\nв) Һүҙлек эше ( 8 cлайд):\nтутығыу – дымланып,ҡыҙғылт көрән ҡатлам менән ҡапланыу; тут алыу;\nҡорос – тимер менән углерод һәм башҡа элементтарҙың иретмәһенән торған аҡһыл төҫтәге ҡаты металл.\nдаулап – талап итеп, бәхәсләшеп үҙеңдекенә ирешеү.\nырыҫ – көтмәгәндә килгән бәхет.\nнәфрәт- бик ҡаты асыу, күрә алмаусанлыҡ тойғоһо.\nәйҙәү – саҡырыу.\nаманат – һаҡларға ҡушып бирелгән нәмә; әйтеп ҡалдырылған һүҙ, үтәлергә тейеш васыят;\nаяныс – йән әсеткес, ҡыҙғаныс;\nг) Шиғыр буйынса әңгәмә ойоштороу. Уҡытыусы, өҫтәлмә мәғлүмәттәр биреп, шиғырҙағы юлдарға аңлатма биреп бара. ( Салауатҡа, Бүгәсәүгә ҡушылғанда, бары тик 19 ғына йәш булған, уның ҡылысы оҙаҡ йылдар сит ерҙә – Латвия музейында һаҡланған, илебеҙгә 1982 йылда ғына әйләнеп ҡайтҡан, бөгөнгө көндә Башҡортостандың Милли музейында һаҡлана, ул ҡынһыҙ, оҙонлоғо 96 сантиметр, киңлеге 3 сантиметр, арыҫлан башы төшөрөлгән, ғәрәп телендә ниндәйҙер яҙыу һаҡланған( 9 слайдта Салауат ҡылысы һүрәте ); батшабикәнең уның исемен онотторорға теләүе, уның ғаиләһе , балалары яҙмышы һ.б. тураһында)\n- Шиғырҙағы “Был ғүмерҙең иң аяныс мәле – Батыр ҡулынан ҡылыс төшөүе” тигән юлдарҙы нисек аңлайһығыҙ?\n- Ни өсөн шағир Салауаттың ҡылысын һатлыҡ йән һелтәй алмаҫ, тип яҙа?\n- Рауил Бикбаевтың ике шиғырында ла ҡылыс образы бирелгән. Уларҙың ҡайһыһында уға ниндәй мәғәнә һалынған? ( “Уралыма “ шиғырында Урал үҙе ҡылыс итеп һынландырыла , ул дошмандарға ҡаршы тора, уларҙы кире ҡаға, ә икенсеһендә Салауаттың һуғыш ҡоралы – ҡылысы тураһында һүҙ бара.)\nа) Һығымта яһау:\n- Бөгөнгө дәрес һеҙгә оҡшанымы? Үҙегеҙгә ниндәй яңы, ҡыҙыҡлы мәғлүмәттәр алдығыҙ? Кем ул Рауил Бикбаев? Уның әҫәрҙәре күбеһенсә ниндәй темаға яҙылған? Кем ул Салауат Юлаев? һ.б.\nТимәк, оло талант эйәһе, Башҡортостандың халыҡ шағиры Рауил Бикбаевтың әҫәрҙәре туған халҡының данлы тарихы , бөгөнгө хәле тураһында тәрән уйҙар менән һуғарылып яҙылған.\nб) Өйгә эш.\nЕгеттәргә: “ Әгәр мин батыр булһам...” темаһын дауам итергә.\nҠыҙҙарға: “Егет кешегә ниндәй сифаттар хас булырға тейеш?” һорауына яуап яҙырға.\nв ) Баһалар ҡуйыу.\nНомер материала: ДБ-053454\nНаучная статья "Совместное ведение уроков"\nКонспект урока по казахскому языку на тему: "Кең байтақ Қазақстаным"(8-сынып)\nМЕТОДИЧЕСКИЕ УКАЗАНИЯ ДЛЯ СТУДЕНТОВ по выполнению внеаудиторной самостоятельной работы по МДК.02.03 ГОССЛУЖБА В ПРАВООХРАНИТЕЛЬНЫХ ОРГАНАХ для специальности "Правоохранительная деятельность"\nКонспект урока по казахскому языку на тему: "Зергерлік өнер" (7 -сынып)\nКалендарный тематический план по дисциплине криминология и предупреждение преступлений\nПрезентация по казахскому языку Тақырыбы: “Қазақтың ұлы ақыны- Абай”


Өфө ҙур байрамдарға әҙерләнә // Сәйәсәт | новости башинформ.рф\nӨфө ҙур байрамдарға әҙерләнә\n13:43, 24 мая 2011 Сәйәсәт\nӨфө ҙур өс байрамға – Ҡала көнөнә, Рәсәй көнөнә һәм Салауат Юлаев көндәренә әҙерләнә. Тәүге ике байрам бер көнгә – 12 июнгә тура килә, өсөнсөһө 11 — 20 июндә үтәсәк.\nӨсләтә тантанаға әҙерлек ҡала башлығында үткән оператив кәңәшмәнең төп темаһына әйләнде. Өфө хакимиәтенең Мәҙәниәт һәм сәнғәт буйынса идаралығы начальнигы Исламетдин Мәмбәтовтың хәбәр итеүенсә, 12 июндәге байрам йола буйынса республиканың һәм ҡаланың рәсми кешеләре менән Дуҫлыҡ монументына сәскәләр һалыуҙан башланасаҡ. Бынан һуң төп саралар В.И.Ленин исемендәге майҙанда йәйелдереләсәк. Унда ете тирмә ҡуйыласаҡ, улар янында ҡаланың ижади коллективтары Башҡортостан халыҡтарының дуҫлығын һәм берҙәмлеген символлаштырыусы концерт ойошторасаҡ. Ошонда уҡ мәғариф учреждениеларының ижади коллективтары ҡатнашлығында традицион балалар байрамы үтергә тейеш.\nВ. Ленин исемендәге майҙанда сәғәт 12-лә «Өфө – дуҫлыҡ һәм берҙәмлек ҡалаһы» профессиональ ижади коллективтар фестиваленә старт биреләсәк. Бындай фестиваль тәүге тапҡыр ойошторола. Унда Мәскәүҙән, Силәбенән, Ырымбур, Тольятти, Түбәнге Новгородтан, республикабыҙ ҡалалары һәм райондарынан артистар ҡатнашасаҡ. «Возрождение» милли рус балетының (Мәскәү) эксперименталь номерҙары программаның биҙәге булырға вәғәҙә итә.\nБайрам программалары ҡаланың бөтә райондарында ла планлаштырылған. Улар «Моторҙар эшләүселәр», «Орджоникидзе» мәҙәниәт һарайҙары янындағы майҙандарҙа, Дим районы, «Ҡашҡаҙан», «Беренсе май», И. Якутов исемендәге һәм башҡа мәҙәниәт һәм ял парктарында йәйелдереләсәк. Салауат Юлаев көндәре сиктәрендә халыҡ геройы һәйкәленә сәскәләр һалыу тантанаһын ойоштороу, тематик конкурстар һәм күргәҙмәләр үткәреү ҡаралған.\n12 июндә байрам саралары Өфөлә В. Ленин исемендәге майҙанда фейерверк менән тамамланасаҡ.


Минең яугир ҡарт олатайым\n6 Май , 16:15\nШәриф Хөснөтдин улы 1921 йылда Ҡунҡаҫ ауылында ишле ғаиләлә етенсе бала булып донъяға килә.\nҒаилә альбомын ҡарап ултырғанда ҡулыма ҡарт олатайым Хөснөтдинов Шәриф Хөснөтдин улының фотаһын алып, тәрән уйҙарға сумдым. Ул йылдарҙағы ваҡиғаларҙы тик киноларҙан ҡарап, тарих дәреслектәренән, китаптарҙан ғына уҡып белһәк тә, һуғыш еле ғаиләбеҙҙе ситләп үтмәгән.\nҮкенескә ҡаршы, мин ҡарт олатайымды күреп белмәнем. Мин тыуғанда ул был донъяла булмаған инде.\nШәриф Хөснөтдин улы 1921 йылда Ҡунҡаҫ ауылында ишле ғаиләлә етенсе бала булып донъяға килә. Бик ауыр йылдарға тура килә уның бала сағы. Ата-әсәһенә ярҙам итеү теләге менән ун ике йәшенән колхоз аттарын ҡарай башлай. Йәше еткәс, армияға алына. Өс йыл хеҙмәт иткәс, 1941 йылда тура һуғышҡа оҙатыла.\nҠарт олатайыма фашистарҙы ҡыуалап, Дон, Днепр йылғаларын кисергә тура килә. “Өсәр тәүлек һыу аҫтында саҡ башты ҡалҡытып, немецтарҙы күҙәтә торғайныҡ” – тип һөйләгән һүҙҙәрен әле лә хәтерләй Зәйтүнә өләсәйем. Олатайым Румыния, Югославия, Венгрия, Австрияны азат итеүҙә ҡатнаша. Еңеү көнөн Вена ҡалаһында ҡаршылай.\nЯу яланында күрһәткән ҡаһарманлыҡтары өсөн ул II дәрәжә Ватан һуғышы, Ҡыҙыл Йондоҙ, III дәрәжә Дан ордендары һәм “Батырлыҡ өсөн”, “Хәрби ҡаҙаныштары өсөн”, “1941-1945 йылдарҙағы Бөйөк Ватан һуғышында Германияны еңгән өсөн" миҙалдары менән бүләкләнә. Был наградалар бөгөн дә беҙҙә бик ҡәҙерле ғаилә ҡомартҡыһы булып һаҡлана.\nҺуғыштан һуң йәш яугир иҫән-имен тыуған ауылына әйләнеп ҡайта. Тап ошо урында уның өйләнеү тарихын да һөйләп үткем килә. Ҡарт олатайым яуҙан ҡайтып килгәндә дуҫы менән Һарыш ауылына инеп сығырға була. Ошонда ул минең буласаҡ ҡарт өләсәйемде – Миниғәлимә исемле һылыуҙы осрата һәм бер күреүҙән ғашиҡ була. Ҡыйыу егет оҙаҡ уйлап тормай, икенсе көндө үк ҡыҙҙы кәләш итеп алып та ҡайта.\nБик матур итеп, алтын туйҙарына тиклем татыу ғүмер кисерә улар, ете бала тәрбиәләп үҫтерәләр. Ең һыҙғанып колхозда эшләйҙәр, ауылда хөрмәтле ғаиләләрҙең береһе булалар. Беҙ бөгөн дә ҡарт өләсәйем менән ҡарт олатайымды онотмайбыҙ, ҡәҙерләп иҫкә алабыҙ.\nШәриф олатайым тураһында яҡшылап белгәс, миндә шундай ғорурланыу хисе тыуҙы, уға рәхмәт әйткем килде. Минең дә, уның кеүек, Тыуған илемә, халҡыма файҙа ғына килтергем килә. Һин минең өсөн һәр ваҡыт өлгө булырһың, ҡарт олатай! Мин һинең менән сикһеҙ ғорурланам!\nСтәрлетамаҡ ҡалаһының Жәлил Кейекбаев исемендәге\n3-сө гимназияның 8-се класс уҡыусыһы.


ӨЛӘСӘЙ МЕНӘН ОЛАТАЙ ҺАУЛЫҒЫ – АЙЫРЫМ ИҒТИБАРҘА\n29 Ноябрь 2019, 11:40\n“Демография” милли проекты һөҙөмтәһендә өлкән йәштәгеләрҙе медицина хеҙмәтләндереү сифаты яңы кимәлгә сыға, тип белдерә Башҡортостан Республикаһының Ғаилә, хеҙмәт һәм халыҡты социаль яҡлау министрлығы.\nПроекттың “Өлкән быуын” төбәк программаһы сиктәрендә федераль бюджеттан бүленгән аҡсаға августа 18 “Газель Некст”микроавтобусы һатып алынғайны. Һигеҙ кеше һыйҙырышлы микроавтобустар коляскалағы инвалидтарҙы салонға индереү өсөн электрокүтәргес менән йыһазландырылған. 65 йәштән өлкәнерәк ауыл кешеләрен дауаханаға, поликлиникаға өҫтәмә тикшереүгә алып барыу маҡсатында тағы “Ларгус” маркалы дүрт еңел автомобиль ҡайтартылған.\nӘле республикабыҙ ауылдарында 65 йәште үткән 222 мең кеше йәшәй. 2024 йыл аҙағына тиклем уларҙың 45 проценттан ашыуы махсус күсмә бригадалар ярҙамында һаулыҡтарын тикшерәсәк.


Өфөлә ауыл хужалығы һәм эшкәртеү сәнәғәте хеҙмәткәрҙәрен тәбрикләйәсәктәр\nЙыл һайын октябрҙең икенсе йәкшәмбеһендә Рәсәйҙә ауыл хужалығы һәм эшкәртеү сәнәғәте хеҙмәткәрҙәре көнө билдәләнә. Байрам сиктәрендә бөгөн Өфөлә Конгресс-холлда был датаға бағышланған республика тантаналы йыйылышы уҙасаҡ.\nЙыл һайын октябрҙең икенсе йәкшәмбеһендә Рәсәйҙә ауыл хужалығы һәм эшкәртеү сәнәғәте хеҙмәткәрҙәре көнө билдәләнә.\nБайрам сиктәрендә бөгөн Өфөлә Конгресс-холлда был датаға бағышланған республика тантаналы йыйылышы уҙасаҡ. Бында, йола буйынса, ауыл хужалығы йылына йомғаҡ яһаясаҡтар, ауыл хужалығы производствоһы алдынғыларын хөрмәтләйәсәктәр, БР АПК-һының экспорт потенциалы ҡулланыусылар кооперативтары һәм фермер хужалыҡтары продукцияһы, ауыл тематикаһы буйынса иң яҡшы балалар рәсемдәре күргәҙмәләре ойоштороласаҡ.\nХөрмәтле ауыл хужалығы һәм эшкәртеү сәнәғәте хеҙмәткәрҙәре һәм ветерандары!\nАуыл хужалығы иҡтисадтың мөһим тармағы. Бөгөн был өлкәлә эшләүселәрҙең уңыштарына күбеһенсә беҙҙең ҡаланың, республиканың, ғөмүмән, илдең динамик үҫеше бәйле.\nБашҡортостан һәм уның баш ҡалаһы иҡтисады үҫешенә индергән өлөшөгөҙҙө юғары баһалап, халыҡты аҙыҡ-түлек менән тәъмин итеүҙең һеҙҙең ҡулдарығыҙ менән хәл ителеүен асыҡлап үтәбеҙ.\nҠалабыҙҙағы традицион көҙгө ауыл хужалығы йәрминкәләрендә актив ҡатнашҡан өфөлөләр исеменән рәхмәт һүҙҙәрен еткерәбеҙ.\nНамыҫлы һөнәри оҫталығығыҙ, һайлаған эшегеҙгә тоғролоғығыҙ өсөн рәхмәт һеҙгә.\nТормоштарын ауыр хеҙмәткә бағышлаған, ә бөгөн үҫеп килеүсе быуынды тәрбиәләргә ярҙам иткән ауыл хужалығы ветерандарына айырым рәхмәт һүҙҙәре әйтәбеҙ һәм баш эйәбеҙ.\nЫсын күңелдән һеҙгә, туғандарығыҙға һәм яҡындарығыҙға ныҡлы сәләмәтлек, бәхет, именлек, тыуған республикабыҙ һәм уның баш ҡалаһы үҫеше хаҡына бөтмәҫ-төкәнмәҫ көс-ҡеүәт һәм уңыштар теләйбеҙ!


12 Апрель 2020, 22:00\nХәйерле кис, төркөмдәштәр!Кисәге һорау үтә ауыр булды, ахыры. Бик әҙҙәр генә дөрөҫ яуап бирҙе. Ә дөрөҫ яуап былай: 1922 йылда бөйөк физик Нильс Борҙың улы тыуа. Был Нильс өсөн иң ҙур бүләктең береһе була. Улы – Оге Бор, билдәле физик булып танылып, 1975 йылда шулай уҡ Нобель премияһына лайыҡ була.\nХәйерле кис, төркөмдәштәр!\nКисәге һорау үтә ауыр булды, ахыры. Бик әҙҙәр генә дөрөҫ яуап бирҙе. Ә дөрөҫ яуап былай: 1922 йылда бөйөк физик Нильс Борҙың улы тыуа. Был Нильс өсөн иң ҙур бүләктең береһе була. Улы – Оге Бор, билдәле физик булып танылып, 1975 йылда шулай уҡ Нобель премияһына лайыҡ була.\nШулай итеп, дөрөҫ яуап биргән Нәркәс Мөхәмәтйәнова, Фәимә Исхаҡова, Эльмира Дә-ләтшина иҫәбенә мәрәйҙәр яҙылды. Ҡотлайбыҙ!\nӘ бөгөнгө һорауға килгәндә, ул былай: бынан 100 йыл элек бер американлы тәүге ҡап һағыҙҙы һатҡан. Был мистер Уильямдың фамилияһы нисек булған?\nЯуаптар, ғәҙәттәгесә, иртәгәгә тиклем ҡабул ителә.


5 февраль — Башҡорт Википедияһы\n(5 февраля битенән йүнәлтелде)\n5 февраль — григориан стиле буйынса йылдың 36-сы көнө. Йыл аҙағына тиклем 329 көн ҡала (кәбисә йылында 330).\nРәсәй: Хеҙмәт бурысын үтәгәндә һәләк булған дипломатик курьерҙарҙы иҫкә алыу көнө.\nБурунди: Берҙәмлек көнө.\nМексика: Конституция көнө.\nФинляндия: Милли флаг көнө.\nАҠШ: Метеорологтар көнө.\n62 йыл: Помпейҙа көслө ер тетрәү була.\n1204 йыл: Алексей V Дука Византия императоры итеп иғлан ителә.\n1265 йыл: Ги Фулькуа Ле Гро 183-сө Рим Папаһы итеп һайлана, ул Климент IV исемен ҡабул итә.\n1494 йыл: Литва Бөйөк кенәзе Александр Ягеллон һәм Мәскәү Бөйөк кенәзе Василий III араһында 1487—1494 йылдарҙағы Сик буйы һуғышын тамамлаған «Мәңгелек солох» төҙөлә.\n1740: Рим Папаһы Климент XII Сан-Мариноға тулы бойондороҡһоҙлоҡ ҡайтара.\n1885: Бельгия короле Леопольд II Конго азат дәүләтен королдең «шәхси биләмәһе» итеп иғлан итә.\n1887: Ла Скала театрында Джузеппе Вердиҙың «Отелло» операһының премьераһы була.\n1917: Мексика инҡилабы һөҙөмтәһендә Мексика Ҡушма Штаттарының Конституцияһы ҡабул ителә.\n1918: РСФСР-ҙың Халыҡ Комиссарҙары Советы сиркәүҙең дәүләттән һәм мәктәптең сиркәүҙән айырылыуы тураһында декрет сығара.\n1919: Мэри Пикфорд, Дуглас Фэрбенкс, Чарли Чаплин һәм Дэвид Гриффит United Artists киностудияһын ойоштора.\n1924: Би-би-си радиоһы һәр сәғәт һайын теүәл ваҡыт сигналдарын тапшыра башлай.\n1926: Латвияла совет дипкурьерҙары Т. И. Нетте менән И. А. Махмасталгә ҡораллы һөжүм яһала. Ошо ваҡиға айҡанлы 5 февраль — хеҙмәт бурыстарын үтәгәндә һәләк булған дипкурьерҙарҙы иҫкә алыу көнө.\n1928: D витамины яһалма юл менән синтезлана.\n1939: Франсиско Франко Испания хөкүмәтенең 68-се рәйесе була.\n1941 — Көнсығыш Африка кампанияһы: Кэрэн янындағы һуғыш башлана.\n1942 — Быҙаулыҡ ҡалаһында 1-се Чехословак пехота батальоны төҙөлә башлай.\n1943 — Ҡамауҙағы Ленинградты ил менән бәйләгән «Еңеү юлы» сафҡа инә.\n1945 — Филиппин операцияһы: АҠШ ғәскәрҙәре Маниланы ала.\n1947 — Болеслав Берут Польша президенты була.\n1952 — Нью-Йоркта йәйәүлеләр өсөн тәүге светофор ҡуйыла.\n1956 — Кортина-д’Ампеццола VII ҡышҡы Олимпия уйындары тамамлана, миҙалдар һаны буйынса беренселекте совет спортсылары ала.\n1960 — КПСС Үҙәк Комитеты һәм СССР Министрҙар Советы Мәскәүҙә Халыҡтар дуҫлығы университетын асыу тураһында ҡарар ҡабул итә.\n1960 — Туймазы ҡала статусын ала.\n1979 — Аятолла Хөмәйни Иранды ислам дәүләте итеп иғлан итә.\n1991 — Ҡырғыҙстандың баш ҡалаһы Фрунзе Бишкәк тип үҙгәртелә.\n1994 — Сиприен Нтарьямира Бурунди президенты итеп иғлан ителә.\n2005 — Фор Гнассингбе Того президенты итеп иғлан ителә.\n2012 — Саули Ниинистё Финляндия президенты итеп һайлана.\nХәбир Ғәлимов (1905—20.02.1996), башҡорт совет опера йырсыһы. 1938—1955 йылдарҙа хәҙерге Башҡорт дәүләт опера һәм балет театры, 1955—1965 йылдарҙа хәҙерге Хөсәйен Әхмәтов исемендәге Башҡорт дәүләт филармонияһы солисы. РСФСР-ҙың (1947) һәм Башҡорт АССР-ының (1942) атҡаҙанған артисы.\nСәбилә Сөләймәнова (1940), хеҙмәт ветераны, ғалим-педагог, дәүләт эшмәкәре. 1985—1988 йылдарҙа Башҡорт АССР-ының мәғариф министры. Башҡорт АССР-ының 11‑се саҡырылыш Юғары Советы депутаты. Педагогия фәндәре кандидаты (1981). Башҡорт АССР-ы мәктәбенең атҡаҙанған уҡытыусыһы (1980), РСФСР‑ҙың халыҡ мәғарифы отличнигы (1976), Башҡортостан Республикаһының мәғариф отличнигы (1995).\nСемёнов Вернер Макарович (1945—25.06.2015), төҙөүсе, үҙешмәкәр композитор һәм йырсы. Башҡортостан Республикаһының атҡаҙанған мәҙәниәт хеҙмәткәре (2003), төрлө конкурстар лауреаты. Сығышы менән хәҙерге Башҡортостан Республикаһының Көйөргәҙе районы Яҡуп ауылынан.\nЖитников Владимир Павлович (1950), ғалим-инженер-физик. 1973 йылдан Өфө авиация институты һәм Өфө дәүләт авиация техник университеты уҡытыусыһы, шул иҫәптән 1998 йылдан информатика сараларын проектлау кафедраһы, 2005 йылдан — компьютер математикаһы кафедраһы мөдире. Физика-математика фәндәре докторы (1993), профессор (1995). Башҡортостан Республикаһының атҡаҙанған фән эшмәкәре (2007). Сығышы менән Өфө ҡалаһынан.\nСтаханов Владимир Ильич (1960), «Башҡортостан» Дәүләт концерт залының художество бүлеге мөдире. Рәсәй Федерацияһының (2004) һәм Башҡортостан Республикаһының (1995) атҡаҙанған мәҙәниәт хеҙмәткәре. Сығышы менән хәҙерге Тула өлкәһенең Узловая ҡалаһынан.\nТөхфәт Морат (1906—24.12.1944), Бөйөк Ватан һуғышында һәләк булған башҡорт шағиры, тәржемәсе һәм журналист.\nХәйҙәршин Ғәйнанша Хәйҙәрша улы (1911—4.12.2006), Советтар Союзы Геройы (1944). Бөйөк Ватан һуғышында ҡатнашыусы, сапёр.\nКарпухин Иван Егорович (1936), ғалим-фольклорсы, яҙыусы һәм шағир, юғары мәктәп уҡытыусыһы. Филология фәндәре докторы, профессор. Башҡортостан Республикаһының атҡаҙанған фән эшмәкәре (2006). Ғәли Ибраһимов исемендәге (2006) премия лауреаты. Халыҡтар дуҫлығы ордены кавалеры (2016).\nБәхтегәрәй Шәфиев (1897—19.08.1918), Башҡортостанда революцион хәрәкәттә ҡатнашыусы.\nКим Әхмәтйәнов (1947—09.11.1980), башҡорт әҙәбиәте белгесе, тәнҡитсе, юғары мәктәп уҡытыусыһы. Филология фәндәре кандидаты (1960). Башҡорт АССР-ының Салауат Юлаев исемендәге премияһы лауреаты (1972).\nҮтәбәев Мөхлис Суфиян улы (1888—28.12.1970), дин әһеле, Башҡорт милли хəрəкəте эшмәкәре, 1919—1920 йылдарҙа Бөрйән-Түңгәүер кантоны секретары һәм рәйесе. Беренсе донъя һуғышында ҡатнашыусы. Сығышы менән хәҙерге Башҡортостан Республикаһының Баймаҡ районы Буранбай ауылынан.\nТимерғазин Ҡадир Рәхим улы (1913—4.04.1963), ғалим-нефтсе-геолог, геология-минералогия фәндәре докторы (1958), профессор (1960). Бөйөк Ватан һуғышында ҡатнашыусы. РСФСР-ҙың атҡаҙанған фән һәм техника эшмәкәре (1957).\nНазар Нәжми (1918—6.09.1999), Башҡортостандың халыҡ шағиры (1993), Бөйөк Ватан һуғышында ҡатнашыусы. Башҡорт АССР-ының VI һәм VII саҡырылыш Юғары Советы депутаты. РСФСР‑ҙың М. Горький исемендәге дәүләт премияһы (1982), БАССР‑ҙың Салауат Юлаев исемендәге дәүләт премияһы (1972) лауреаты. Октябрь Революцияһы (1978), I (1985) һәм II (1945) дәрәжә Ватан һуғышы, ике Хеҙмәт Ҡыҙыл Байраҡ (1955, 1968), Ҡыҙыл Йондоҙ (1945) һәм Почёт (1999) ордендары кавалеры.\nШакирйән Мөхәмәтйәнов (Александр Матросов; 1923—27.02.1943), Советтар Союзы Геройы (1943), Бөйөк Ватан һуғышында батырҙарса һәләк булған ҡыҙылармеец.\nСенченко Геннадий Степанович (1919—17.07.1985), ғалим-геолог, Көньяҡ Уралдың геологияһын өйрәнеүсе, юғары мәктәп уҡытыусыһы. Бөйөк Ватан һуғышында ҡатнашыусы. Геология-минералогия фәндәре докторы (1976). 2‑се дәрәжә Ватан һуғышы (1943), ике Ҡыҙыл Йондоҙ (1944, 1945) ордендары кавалеры. Сығышы менән хәҙерге Украинаның Кировоград өлкәһе Злинка ауылынан.\nМаслобоев Юрий Александрович (1939—29.12.2017), дәүләт, партия, профсоюз һәм комсомол органдары эшмәкәре. 1972—1978 йылдарҙа ВЛКСМ-дың Башҡортостан өлкә комитетының беренсе секретары. 1982—1988 йылдарҙа КПСС-тың Башҡортостан өлкә комитетының бүлек мөдире урынбаҫары һәм мөдире. 1988—1994 йылдарҙа Башҡортостан Республикаһы Профсоюздар федерацияһы Советы рәйесе, 1994—2000 йылдарҙа — Башҡортостан Республикаһының Дәүләт социаль страховкалау фонды рәйесе. Башҡортостан Республикаһының атҡаҙанған халыҡты социаль яҡлау хеҙмәткәре. Хеҙмәт Ҡыҙыл Байраҡ, «Почёт Билдәһе» ордендары кавалеры.\nМостафин Рафиҡ Ғата улы (1944), журналистика ветераны. 1970—2004 йылдарҙа Ҡариҙел район гәзитенең әҙәби хеҙмәткәре, бүлек мөдире, мөхәррир урынбаҫары һәм мөхәррире. СССР Журналистар союзы ағзаһы. Башҡортостан Республикаһының атҡаҙанған мәҙәниәт хеҙмәткәре (1994), Ғаян Лоҡманов исемендәге премия лауреаты (2008). Сығышы менән райондың Дәүеш ауылынан.\nМөхәмәтдинов Фирүз Ҡәниф улы (1949—2017), хужалыҡ һәм дәүләт эшмәкәре. 1987—2010 йылдарҙа халыҡ депутаттарының Яңауыл район Советы башҡарма комитеты райесенең, артабан район хакимиәте башлығының беренсе урынбаҫары. Башҡортостан Республикаһының атҡаҙанған төҙөүсеһе (1997), Яңауыл районының почётлы гражданы (2009). Сығышы менән райондың Иҫке Ҡоҙаш ауылынан.\nШумилова Марина Владимировна (1954), уҡытыусы, журналист. 1995—2013 йылдарҙа «Башинформ» мәғлүмәт агентлығында төркөм етәксеһе һәм бүлек мөдире. 2002 йылдан Рәсәй Федерацияһы Журналистар союзы ағзаһы (2002). Шәһит Хоҙайбирҙин исемендәге премия лауреаты (2007). Сығышы менән Өфө ҡалаһынан.\n► 5 февралдә тыуғандар\n1918: Ҡара Ҡараев, СССР композиторы, педагог һәм йәмәғәт эшмәкәре. Социалистик Хеҙмәт Геройы (1978). СССР-ҙың халыҡ артисы (1959).\n1999: Василий Леонтьев, ғалим-иҡтисадсы, 1973 йылғы Нобель премияһы лауреаты.\n► 5 февралдә вафат булғандар\n1977: Иҙрисов Ғилемхан Иҙрис улы, Бөйөк Ватан һуғышында ҡатнашыусы, Советтар Союзы Геройы (1945).\nhttps://ba.wikipedia.org/w/index.php?title=5_февраль&oldid=932031 ҡабул ителгән\nБыл бит һуңғы тапҡыр 06:08 4 февраль 2020 үҙгәртелгән.


Аралашыу теле яҡшы, туған тел тағы ла яҡшыраҡ » «Йәшлек» гәзите\nГазета "Йәшлек" » Йәмғиәт » Аралашыу теле яҡшы, туған тел тағы ла яҡшыраҡ\n01.03.2011 Аралашыу теле яҡшы, туған тел тағы ла яҡшыраҡ\nБөтә донъя башҡорттары ҡоролтайында «Күп милләтле дәүләттә Башҡортостан халыҡтарының туған телен һаҡлау һәм үҫтереү проблемалары» темаһына «түңәрәк өҫтәл» уҙғарылды. БР Йәмәғәт палатаһының мәғариф, фән һәм йәштәр сәйәсәте буйынса комиссияһы Халыҡ-ара туған тел көнө уңайынан ойошторған сарала республикала эшләп килеүсе милли үҙәктәр вәкилдәре, йәмәғәт эшмәкәрҙәре, ғалим һәм уҡытыусылар ҡатнашты.\n– Бөгөн Рәсәйҙәге 136 телгә юғалыу хәүефе янай. Хатта бер миллиондан ашыу кеше һөйләшкән телдәр ҙә ошо төркөмгә эләккән. Бер яҡтан, дәүләт милли телдәрҙе һаҡлау өсөн шарттар булдырған да кеүек. Беҙҙең республикала ла туған телдәрҙе һаҡлау маҡсатында закондар булдырылған, 50 закон акты бар. Шул уҡ ваҡытта глобалләшеү шарттарында туған телдәрҙе һаҡлау – актуаль мәсьәлә, – тине үҙ сығышында башҡорт телен өйрәнеүгә һәм һаҡлауға тос өлөш индергән ғалимә, профессор, БР Йәмәғәт палатаһы комиссияһы рәйесе Фирҙәүес Хисамитдинова.\nБашҡортостанда йәшәүсе төрлө милләт вәкилдәренең туған телдәрен һаҡлау маҡсатында етерлек эш башҡарыла. Мәктәптәрҙә теләүселәр өсөн татар, сыуаш, мари, мордва, украин, дөйөм алғанда, 14 тел өйрәнеү мөмкинлеге бар, йәкшәмбе мәктәптәре лә эшләй. Әйткәндәй, белем биреү учреждениеларында өс меңдән ашыу туған тел кабинеты булдырылыу ҙа иғтибарға лайыҡ. Юғары уҡыу йорттарында ла тәғәйен тел белгестәре әҙерләнә. Һуңғы егерме йыл эсендә туған телдәргә иғтибар бермә-бер артты һәм ҡаҙаныштар ҙа бар. Әммә бала туған теленә иң тәү сиратта ғаиләлә өйрәнергә тейеш. Ата-әсә үҙ телендә аралашмай икән, баланың да уға ихтирамы һәм ҡыҙыҡһыныуы булмай, әлбиттә.\nБөгөн донъяла 1 миллион 400 меңдән ашыу кеше башҡортса һөйләшә. Башҡортостан Республикаһында башҡорт теле, рус теле менән бер рәттән, дәүләт теле тип иғлан ителгән. Һүҙ ҙә юҡ, беҙ күп милләтле дәүләттә йәшәйбеҙ һәм аралашыр өсөн уртаҡ тел талап ителә. Был осраҡта беҙгә рус теле, илдең дәүләт теле булараҡ, икенсе туған тел кеүек. Рәсәйҙә уға юғалыу хәүефе лә янамай һымаҡ, әммә ул «бысрана» бара. Рус теле белгесе, профессор Евгения Яковлева билдәләүенсә, балалар әҙәби әҫәрҙәрҙән (тимәк, нәфис әҙәбиәттән) алыҫлаша, рус теленә күп яңы термин үтеп инә, әҙәби телдә аралашыу һирәгәйә. Бер һүҙ менән әйткәндә, рус теле үҙгәрә, хатта бер аҙ жаргонлаша.\n«Түңәрәк өҫтәл»дә әрмән, әзербайжан, чечен, татар йәмәғәт ойошмалары вәкилдәре лә сығыш яһаны, тәҡдимдәр индерҙе. Мәҫәлән, әрмән милли-мәҙәни үҙәге үҙенең эш планына башҡортса-әрмәнсә һүҙлек төҙөүҙе индергән. Беҙ Башҡортостанда уңайлы йәшәйбеҙ, тимәк, урындағы төп милләт телен мотлаҡ белергә тейешбеҙ, ти ойошманың лидерҙары. Шулай уҡ киләсәктә татарса-әрмәнсә, сыуашса-әрмәнсә һүҙлек тә буласаҡ.\nСарала ҡатнашыусылар һуңғы осорҙа тәҡдим ителгән «россиян» терминын индереү тирәләй ҙә фекер алышты. Был тәңгәлдә, әлбиттә, бәхәстәр ҙә юҡ түгел. Ни генә тимә, рус теле беҙҙең өсөн илдә аралашыу теле лә, әммә туған тел түгел. Һуңғыһы мөһимерәктер. Беҙҙе үҙ телебеҙ, үҙ менталитетыбыҙ, үҙ «ҡиблабыҙ» байыраҡ та, рухлыраҡ та, аҡыллыраҡ та итә. Тимәк, туған телдәрҙе өйрәнеүгә иғтибар бер ҡасан да һүрелергә тейеш түгел, тигән йомғаҡ яһалды сараға.